Mas 2nan 22 AKKDC08 - Zoziyasi tun ye saan seegi sɔrɔ - Bible Search\nMas 2nan 21 Mas 2nan 23\nMas 2nan 22\nMasacɛ Zoziyasi ka koo\n(Lok 2nan 34.1-2)\n1- Zoziyasi tun ye saan seegi sɔrɔ ka sɔrɔ ka sigi masaya la. A ye saan bi saba ni kelen kɛ masaya la Zeruzalɛmu. A bamuso tɔgɔ tun ko Yedida, Adaya denmuso tun lo ka bɔ Botisikati. 2A ye koɲuman kɛ Masaba ɲakɔrɔ. A bɛma Dawuda tun ye sira min ta, a fana y'o sira kelen le ta tigitigi. A ma jɛngɛ kinibolo fɛ, walima numanbolo fɛ.\n(Lok 2nan 34.8-18)\n3Loon dɔ, masacɛ Zoziyasi ka masaya saan tan ni seeginan na, a ye Mesulamu deen Asaliyawu dencɛ Safan ci Masaba ka soo kɔnɔ, min tun ye sɛbɛnnikɛla ye, k'a fɔ ko: 4«Taga sarakalasebagaw kuntigi Ilikiyawu fɛ, ko wari min donna Masaba ka soo kɔnɔ, kɔlɔsilikɛbagaw ye min minɛ jama fɛ, i k'a fɔ ko a k'o jati. 5Mɔgɔ minw be to ka Masaba ka soo lalaga, wari nin ka di olu kuntigiw ma, janko olu ka se ka soo nin lalagabagaw sara: 6a yirilɛsɛlaw n'a lɔbagaw, ani baaraden tɔw, ani ka yiriw ani kabakurulɛsɛninw san janko ka soo nin lalaga. 7- Mɔgɔ si kana u ɲininga wari nin la, min dira u ma. Bari u be baara kɛ ni tilenninya ye.»\n8Sarakalasebagaw kuntigi Ilikiyawu y'a fɔ Safan ye, min tun ye sɛbɛnnikɛla ye, ko ale ye sariya kitabu ye Masaba ka soo kɔnɔ. A y'a di Safan ma, ale y'a kalan. 9O kɔ, Safan kɔsegira ka taga masacɛ fɛ, a ye min sɔrɔ, a y'o ɲafɔ masacɛ ye. A ko: «Wari min tun be Masaba ka soo kɔnɔ, i ka dakɔrɔsigiw y'o di baarakuntigiw ma minw be Masaba ka soo lalagako kunna.» 10A ko fana: «Sarakalasebagaw kuntigi Ilikiyawu ye kitabu dɔ di n ma.» O kɔ, a y'a kalan masacɛ ɲana.\nMasacɛ be Ulida ɲininga\n(Lok 2nan 34.19-28)\n11Masacɛ ye sariya kitabu kɔnɔnakuma mɛn tuma min na, a hakili ɲagamina fɔɔ a y'a ka faniw faran. 12A ye sarakalasebaga Ilikiyawu ani Safan dencɛ Ayikamu, ni Mikaya dencɛ Akibɔri, ani sɛbɛnnikɛla Safan, n'a yɛrɛ ka dakɔrɔsigi Azaya wele ko: 13«Aw ka taga Masaba ɲininga ne, ani jama, ni Zuda mara mɔgɔw bɛɛ ye, kitabu nin kɔnɔnakuma kosɔn min yera. Bari Masaba dimina kosɔbɛ an kɔrɔ, sabu an faaw m'a kuma bato, u ma taama ka kɛɲɛ n'a kɔnɔnakuma bɛɛ ye.»\n14Sarakalasebaga Ilikiyawu ni Ayikamu, ani Akibɔri, ni Safan, ani Azaya tagara kiramuso Ulida fɛ. A cɛɛ Salumu tun ye Arasi deen Tikiwa dencɛ ye. Ale Salumu le tun ye Masaba ka soo kɔnɔ baarakɛlaw ka faniw kɔlɔsibaga ye. Muso nin tun siginin be Zeruzalɛmu cinkura la. U tilara u ka kuma na tuma min na, 15muso y'a fɔ u ye ko: «Masaba, Isirayɛli ka Ala ko mɔgɔ min y'aw ci ne fɛ, aw ka ta'a fɔ a ye ko: 16‹Masaba, Isirayɛli ka Ala ko: Ne Masaba ben'a kɛ bɔnɛ be ben yɔrɔ nin, n'a kɔnɔ mɔgɔw kan. Zuda mara masacɛ ye fɛɛn min bɛɛ ye kitabu nin kɔnɔ, ne bena o bɛɛ kɛ. 17U banna ne la minkɛ ka taga wusulan jɛni batofɛn wɛrɛw ye, ka ne dusu dimi n'u ka kɛwali sifa bɛɛ ye, o la, ne diminin bena to tuma bɛɛ yɔrɔ nin kama.› » 18Muso nin y'a fɔ tugu ko: «Aw ka ta'a fɔ Zuda mara masacɛ ye, min y'aw ci ka na Masaba ɲininga, Masaba, Isirayɛli ka Ala ko: ‹I ye kuma nin mɛn. 19O digira i la, e y'i yɛrɛ majigi ne Masaba ɲakɔrɔ kuma nin mɛntɔ, ne ye min fɔ yɔrɔ nin, n'a kɔnɔ mɔgɔw kama ko a bena kɛ dusukasiyɔrɔ ni yɔrɔ danganin ye. E y'i ka fani faran, ani ka kasi ne ɲakɔrɔ minkɛ, o la, ne fana ye ele kaan mɛn. Ne Masaba ko ten. 20Ayiwa, ne ben'a to i be sa fɔlɔ. I suu bena don hɛrɛ la. N ten'a to o bɔnɛ nin si be kɛ yɔrɔ nin na i ɲana.› » Ciden nunu segira ka na o jaabi nin di masacɛ ma.


Sam fɔlɔ 17 AKKDC08 - Filisiw ye ɲɔgɔn lajɛn janko ka - Bible Search\nSam fɔlɔ 16 Sam fɔlɔ 18\nSam fɔlɔ 17\nGoliyati be Isirayɛlidenw wele kɛlɛ la\n1Filisiw ye ɲɔgɔn lajɛn janko ka taga kɛlɛ la. U tun ye ɲɔgɔn lajɛn Soko, Zuda mara la. U tun siginin be Efɛsidamimu, Soko ni Azeka cɛ. 2Sayuli ni Isirayɛlidenw fana ye ɲɔgɔn lajɛn. Olu tun sigira Terebɛntiyiri kɔɔ kɛnɛ na. U y'u yɛrɛ labɛn filisiw kɛlɛ kama. 3Filisiw tun be kulu dɔ kan, Isirayɛlidenw fana tun be kulu dɔ wɛrɛ kan faan dɔ la, kɔkɛnɛ tun be u ni ɲɔgɔn cɛ.\n4Mɔgɔ dɔ bɔra filisiw ka kɛlɛdenw cɛma. Cɛɛ nin tɔgɔ tun ko Goliyati. A tun be bɔ Gati dugu kɔnɔ, a jaɲa tun be ɲini ka se mɛtɛrɛ saba. 5Fugulan ziralaman tun b'a kuun na, nigɛkunbɛnnan ziralaman min gwiliya tun be se kilo bi wɔɔrɔ ma, o le tun b'a kaan na. 6Zira tun lalagara ka don a seen na, kɛlɛkɛbere ziralaman tun minɛnin be a gaman kɔrɔ. 7A ka taman lɔgɔ tun ka bon kosɔbɛ. A ka taman nigɛ gwiliya tun be se kilo wolonwula ni kɔ ma. Mɔgɔ min tun b'a ka nigɛkunbɛnnan ta, ale tun be taaman'a ɲafɛ.\n8A bɔra ka taga lɔ k'a kaan kɔrɔta k'a fɔ Isirayɛlidenw ye ko: «Aw be bɔ ka na aw yɛrɛ labɛn kɛlɛ kama, o be mun ɲa? Ne te filisi ye wa? Aw te Sayuli ka jɔɔnw ye wa? Aw ye mɔgɔ kelen bɔ aw cɛma a ka na ne fɛ yan n b'a kɛlɛ. 9Ni fanga be o tigi la ka kɛlɛ kɛ ni ne ye, n'a sera ka ne faga, an bena kɛ aw ka jɔɔnw ye. Nga ni ne ser'a kɔrɔ k'a faga, aw bena kɛ an ka jɔɔnw ye ka baara kɛ an ye.» 10Filisicɛ nin y'a fɔ tugu ko: «Ne b'a fɔ aw Isirayɛlidenw ye ko aw ka mɔgɔ kelen di ne ma an be kɛlɛ kɛ.» 11Sayuli ni Isirayɛlidenw bɛɛ ye filisicɛ nin ka kuma mɛn, u hakili ɲagamina, u siranna kosɔbɛ.\nDawuda facɛ b'a ci a kɔrɔw fɛ\n12Dawuda tun ye Efaratika deen ye ka bɔ Bɛtilehɛmu, Zuda mara la, a tɔgɔ tun ko Zese. Dencɛ seegi tun b'a fɛ. Sayuli ka waati la, a tun kɛra cɛkɔrɔba ye kosɔbɛ. 13Zese ka deen kɔrɔba saba tun tagara Sayuli fɛ kɛlɛkɛyɔrɔ la. Minw tun tagara kɛlɛkɛyɔrɔ la, olu kɔrɔcɛ tɔgɔ tun ko Eliyabu, min tugura ale kɔ, ale tɔgɔ ko Abinadabu, sabanan nin tɔgɔ ko Sama. 14Dawuda le tun ye u bɛɛ dɔgɔnin ye. A kɔrɔ saba nunu tagara Sayuli fɛ. 15Dawuda tun be to ka bɔ Sayuli fɛ ka kɔsegi ka ta'a facɛ ka sagaw dɛndɛ Bɛtilehɛmu.\n16Filisicɛ nin tun be bɔ ka lɔ sɔgɔma ni wulafɛ, fɔɔ ka taga se tile bi naani ma.\n17Zese y'a fɔ a dencɛ Dawuda ye ko: «Suman yirannin bɔɔrɔ kelen ni burukun tan nunu ta ka teliya ka taga o d'i kɔrɔw ma kɛlɛdenw ka sigiyɔrɔ la. 18I ka naare kuru tan minɛ ka taga o di u ka kuntigi ma. I bena i kɔrɔw ye n'u ka kɛnɛ, walima n'u man kɛnɛ, ka kɔsegi ka na ni taamasiɲɛ ye ka bɔ u fɛ min b'a yira k'u ka kɛnɛ. 19U ni Sayuli ani Isirayɛlidenw bɛɛ be ɲɔgɔn fɛ Terebɛntiyiri kɔkɛnɛ na, n'u be kɛlɛ kɛra ni filisiw ye.»\n20Sɔgɔmada joona, Dawuda ye sagaw to dɛndɛbaga dɔ bolo, k'a ka doni labɛn ka taga i n'a fɔ a facɛ tun y'a fɔ a ye cogo min na. A sera kɛlɛdenw ka sigiyɔrɔ la tuma min na, o y'a sɔrɔ kɛlɛdenw tun be bɔra ka taga kɛlɛyɔrɔ la. U tun be kɛlɛpɛrɛnkan bɔra. 21Isirayɛlidenw ni filisiw y'u yɛrɛ labɛn kɛlɛ kama, k'u ɲasin ɲɔgɔn ma. 22Dawuda ye doni jigi k'o kalifa minankɔlɔsibaga ma, ka boli ka taga kɛlɛ labɛnyɔrɔ la, k'a kɔrɔ nunu fo. 23Ka Dawuda to kuma na n'u ye, filisiw ka kɛlɛdenŋana min be bɔ Gati n'a tɔgɔ ko Goliyati, ale bɔra filisiw ka jama cɛma ka na lɔ, k'o kuma kelen nin fɔ tugu. Dawuda y'a mɛn. 24Isirayɛlidenw ye cɛɛ nin ye dɔrɔn, siranya y'u minɛ kosɔbɛ, u bɛɛ bolil'a ɲa. 25U tun b'a fɔra ɲɔgɔn ye ko: «Aw ye cɛɛ nin ye min bɔra ka lɔ kɛ? A be bɔ ka Isirayɛlidenw darabɔ le. Ni mɔgɔ dɔ sera k'a faga, masacɛ bena o tigi kɛ fɛntigi ye. A ben'a denmuso d'a ma. Ani o tigi ka mɔgɔw bena lafiya Isirayɛlidenw cɛma.»\nDawuda be kɛlɛ ni Goliyati ye\n26Dawuda y'a fɔ a gɛrɛfɛmɔgɔw ye ko: «Ni mɔgɔ min sera ka filisicɛ nin faga ka maloya bɔ Isirayɛlidenw kan, u bena mun le kɛ o tigi ye? Filisicɛ nin ye jɔn ye, kɛnɛkɛnɛbali nin, n'a be Ala ka jama darabɔ ten?» 27U y'o kuma kelen ta k'a fɔ Dawuda ye ko u bena min kɛ o tigi ye, o lo.\n28Eliyabu min ka kɔrɔ ni Dawuda nunu ye, a tun be kumana ni mɔgɔ nunu ye tuma min na, ale tun ye Dawuda ka kuma mɛn. A dimina kosɔbɛ Dawuda kɔrɔ, a ko: «Mun na i nana yan? I ye saga fitini nunu to jɔn ye kongo kɔnɔ? Ne b'i ka yɛrɛboɲa lɔn an'i ka miiri kuntanw. I b'a fɛ ka na kɛlɛ le filɛ, o le kama i nana.» 29Dawuda y'a fɔ a ye ko: «N ye mun le kɛ? N kumana dɔrɔn.» 30O kɔ, a bɔra ale kɔrɔ ka taga mɔgɔ dɔ wɛrɛ ɲininga tugu o koo kelen na. U y'a jaabi n'o kuma kelen le ye tugu.\n31Dawuda ye min fɔ, dɔw y'o mɛn ka taga o fɔ Sayuli ye. A ye Dawuda wele ko a ka na. 32A ko Sayuli ma, mɔgɔ si jaa kana tigɛ filisicɛ nin kosɔn, ko a ka baaraden bena taga kɛlɛ n'a ye. 33Sayuli y'a fɔ Dawuda ye ko: «I te se ka taga kɛlɛ kɛ ni filisicɛ nin ye, bari i ye denmisɛn ye, cɛɛ nin be kɛlɛkɛ la kabini a kanbelen tuma.» 34A y'a fɔ Sayuli ye ko: «K'i ka baaraden to kongo kɔnɔ n'a b'a facɛ ka begɛnw dɛndɛna, ni jara, walima ni wara dɔ nana saga minɛ sagaw cɛma, 35ne tun be to ka tugu a kɔ, k'a gosi, fɔɔ ka saga nin bɔ a daa la. N'a ko a be yɛlɛma ne kama, ne b'a minɛ a kaan na k'a bugɔ k'a faga. 36I ka baaraden tun sera ka jara ni wara faga. O cogo kelen na, a bena se filisicɛ kɛnɛkɛnɛbali nin kɔrɔ fana i n'a fɔ wara nunu dɔ, bari a be Ala ka kɛlɛdenw darabɔra. 37Masaba min ye ne bɔsi jara ni wara bolo, ale kelen le bena ne bɔsi filisicɛ nin bolo.» Sayuli y'a fɔ a ye ko a ka taga, ko Masaba ka to n'a ye.\nDawuda be Goliyati faga\n38Sayuli y'a yɛrɛ ka kɛlɛkɛfaniw don Dawuda kaan na, ka fugulan ziralaman biri a kuun na, ani ka nigɛkunbɛnnan siri. 39Dawuda ye Sayuli ka murujan ta k'o siri a cɛlafani nunu kan, a ko a be taama k'a filɛ. A ma se, bari a tun ma deli o la. A y'a fɔ Sayuli ye ko ale tena se ka taama n'u ye, ko bari ale ma deli o la. O kɔ, a y'u bɔ. 40A y'a ka bere ta ka tɛmɛ ka taga bɛrɛɲuman duuru tɔmɔ jida la k'u don a ka dɛndɛnikɛforoko kɔnɔ, ka taga Goliyati faan fɛ n'a ka bɛrɛbonnan ye a bolo.\n41Goliyati fana tun be gwɛrɛla ka na Dawuda yɔrɔ. Mɔgɔ min be n'a ka nigɛkunbɛnnan ye, ale tun b'a ɲafɛ. 42A ye Dawuda ye tuma min na, a m'a jati foyi ye, a tun b'a filɛ ko cɛwulennin dɔ lo, a cɛɛ ka ɲi. 43A y'a fɔ Dawuda ye ko ale ye wulu ye wa, n'a be na ale kama ni berew ye. A ye Dawuda danga n'a ka joow tɔgɔ ye. 44A y'a fɔ Dawuda ye ko: «Na yan, ne b'i faga k'i suu fili kɔnɔw ni kongosogow ye!» 45Dawuda y'a fɔ a ye ko: «I be na ne kama ni murujan ye, ani taman, ni kɛlɛkɛbere. Ne be taga i kama Masaba, Setigi tɔgɔ la, Isirayɛli kɛlɛdenw ka Ala, i ye min darabɔ. 46Bii Masaba bena i di ne ma, n b'i faga k'i kuun tigɛ, ne bena i ka mɔgɔw faga k'u suuw fili kɔnɔw ni kongosogow ye. O la, mɔgɔ bɛɛ ben'a lɔn ko Ala be Isirayɛlidenw fɛ. 47Jama nin bɛɛ ben'a faamu ko Masaba te mɔgɔ kisi murujan, walima taman barika la dɛ. Nga ko Masaba ye kɛlɛmasa ye. A fana b'aw don an bolo.»\n48Goliyati tora ka taga Dawuda faan fɛ. Dawuda bolila ka ta'a kunbɛn. 49Dawuda y'a bolo don a ka foroko la ka bɛrɛ kelen bɔ, k'o don a ka bɛrɛbonnan kɔnɔ ka Goliyati bon. Bɛrɛ tagar'a sɔrɔ a teen na, k'a teen sɔgɔ ka don, a bɔra ka ben a ɲada kan. 50- A kɛra ten, Dawuda sera Goliyati kɔrɔ. A y'a faga ni bɛrɛbonnan ye ani bɛrɛ kelen, murujan tun t'a bolo.\n51- A bolila ka taga lɔ Goliyati gɛrɛfɛ k'a ka murujan ta k'a sama ka bɔ a foroko la k'a tɔɔ laban n'a ye k'a kuun tigɛ. Filisiw y'a ye k'u ka cɛfari sara minkɛ, u bolila. 52Isirayɛli ni Zuda mara mɔgɔw pɛrɛnna, ka boli ka tugu u kɔ fɔɔ ka taga se kɔkɛnɛ na, ani ka taga se Ekurɔn donda la. U ye filisiw faga k'u fili Saarayimu sira kan, fɔɔ ka taga se Gati ani Ekurɔn. 53O kɔ, Isirayɛlidenw kɔsegira ka na don filisiw ka sigiyɔrɔ la k'u ka minanw ta. 54Dawuda ye Goliyati kungolo ta ka na n'a ye Zeruzalɛmu. A y'a ka kɛlɛkɛminanw fana ta ka taga u bila a yɛrɛ ka fanibugu kɔnɔ.\nZonatan ni Dawuda be kɛ teriw ye\n55Dawuda tun be taga Goliyati kɛlɛyɔrɔ la tuma min na, Sayuli y'a ye. A tun y'a fɔ kɛlɛdenw kuntigi Abinɛri ye ko: «Abinɛri, kanbelen nin ye jɔn ka deen ye?» Abinɛri ko: «N matigi, tiɲɛ na, n m'a lɔn.» 56Sayuli y'a fɔ a ye ko a ka banba ka ɲiningali kɛ k'a wolobagaw lɔn. 57Dawuda ye Goliyati faga ka ban tuma min na ka kɔsegi ka na, Abinɛri y'a minɛ ka na n'a ye Sayuli fɛ. O y'a sɔrɔ Goliyati kungolo b'a bolo. 58Sayuli ye Dawuda ɲininga ko: «N deen, e ye joon ka deen ye?» Dawuda y'a jaabi ko ale ye a ka baaraden Zese deen ye ka bɔ Bɛtilehɛmu.


Mat 23 AKKDC08 - Yezu tun be kumana a ka kalandenw ni - Bible Search\nMat 22 Mat 24\nYezu be kangari la a ka kalandenw ye\n(Mar 12.38-39; Luka 11.43,46; 20.45-46)\n1Yezu tun be kumana a ka kalandenw ni jama fɛ. A tun y'a fɔ u ye ko: 2«Ala ye sariya min di Musa ma, sariya karamɔgɔw ni *Fariziɲɛw le ka kan ka mɔgɔw kalan o la. 3N'u y'aw kalan ni sariya koo min ye, aw k'o kɛ. Nga aw kana u ka kɛwali filɛ, bari u be min fɔ, u t'o kɛ. 4U be doni gwiliman siri k'o la mɔgɔw kuun na, nga olu yɛrɛ te sɔn k'u dɛmɛ haali dɔɔni. 5- U ka koo bɛɛ kɛra tɔgɔɲini ye. O le y'a to u be sɛbɛ minw bɛɛ siri u teen na, ani u bolo la, u bɛɛ ka bonbon. U b'u ka faniw kalan ka masirifɛn kɛ u la. 6A ka d'u ye ka sigi ɲafɛ dumuni kɛyɔrɔw la ni kalansow kɔnɔ. 7Forobayɔrɔw la, u b'a fɛ mɔgɔw k'u fo, ani k'u wele karamɔgɔ. 8Nga aw kɔni, aw kana sɔn u b'aw wele karamɔgɔ, bari aw bɛɛ ye balimaw ye, aw bɛɛ ka karamɔgɔ ye kelen ye. 9Aw kana mɔgɔ si wele ko aw facɛ dugukolo kan, bari aw Facɛ ye kelen ye, Ala min be sankolo la. 10Aw kana sɔn u b'aw wele ko kuntigi, bari aw kuntigi ye kelen ye, o ye Ala ka Mɔgɔ wolomanin nin ye. 11- Mɔgɔ min ye mɔgɔbaba ye aw cɛma, o ka kan ka kɛ aw ka baaraden ye. 12- Mɔgɔ o mɔgɔ b'a yɛrɛ boɲa, o tigi bena majigi. Mɔgɔ o mɔgɔ b'a yɛrɛ majigi, o tigi bena boɲa sɔrɔ.\nYezu be sariya karamɔgɔw ni Fariziɲɛw kɔrɔfɔra\n(Mar 12.40; Luka 11.39-42,44,52; 20.47)\n13«Bɔnɛ y'aw ta ye, aw sariya karamɔgɔw ni *Fariziɲɛ namaramɔgɔw, bari aw be *sankolo masaya donda tugu, aw tena don, minw b'a fɛ ka don fana, aw t'a to olu ka don. [ 14Bɔnɛ y'aw ta ye, aw sariya karamɔgɔw ni Fariziɲɛ namaramɔgɔw, bari aw be firiyamusow bololafɛnw bɛɛ bɔsi u la, o kɔ, aw be mɛn Aladali la janko mɔgɔw k'aw filɛ mɔgɔɲumanw ye. O la, aw ka jalaki tɔɔrɔ bena juguya kosɔbɛ.] 15Bɔnɛ y'aw ta ye, aw sariya karamɔgɔw ni Fariziɲɛ namaramɔgɔw, aw be kɔgɔji tigɛ ka taga dugukolo faan bɛɛ la ka tuubiden ɲini. Ni dɔ sɔrɔla, aw b'a kɛ jahanamaden ye ka tɛmɛ aw yɛrɛ kan fɔɔ siɲɛ fila. 16Aw sirayirabaga fiɲɛntɔw, bɔnɛ y'aw ta ye. Aw b'a fɔ ko ni mɔgɔ dɔ kalila Alabatosoba la, k'o te jati, nga ko ni mɔgɔ min kalila Alabatosoba kɔnɔ sanu na, k'o le be jati. 17Naloman ni fiɲɛntɔw, jumɛn le ka fisa u fila la: sanu wa, walima Alabatosoba? 18Aw b'a fɔ fana ko ni mɔgɔ kalila sarakabɔlan na, k'o te jati, nga ko saraka min b'a kan, ko ni mɔgɔ kalila o la, k'o le be jati. 19Fiɲɛntɔ nunu, jumɛn ka fisa u fila la: saraka wa, walima sarakabɔlan? 20Ayiwa, mɔgɔ min be kali sarakabɔlan na, o tigi kalila a sanfɛ saraka fana na. 21Mɔgɔ min be kali Alabatosoba la, o tigi kalila Ala fana na. 22- Mɔgɔ min be kali sankolo la, o tigi kalila Ala ka masasigilan na, ani Ala min siginin be o kan. 23- Bɔnɛ b'aw ye, aw sariya karamɔgɔw ni Fariziɲɛ namaramɔgɔw, aw be nanaye, ani nanfuraburu sifa bɛɛ jaka bɔ. Nga sariya koo minw ka gwɛlɛ, i n'a fɔ tilenninya, ni makari ani kantigiya, aw te olu bato. Aw tun ka kan ka olu le kɛ ka dɔ nunu fara o kan. 24Sirayirabaga fiɲɛntɔw, aw b'aw ka minji sɛnsɛn ka limɔgɔmisɛnw bɔ, ka sɔrɔ k'o min, k'a sɔrɔ aw be ɲɔgɔmɛ kunu. 25Bɔnɛ b'aw ye, aw sariya karamɔgɔw ani Fariziɲɛ namaramɔgɔw, aw be jifilen ni tasa kɔfɛlaw ko k'o gwɛ, k'a sɔrɔ benkanni ni miirijuguw le fanin be aw kɔnɔ. 26Fariziɲɛ fiɲɛntɔ, i ka filen kɔnɔ ko fɔlɔ, ka sɔrɔ k'a kɔfɛla ko. 27- Bɔnɛ b'aw ye, aw sariya karamɔgɔw ni Fariziɲɛ namaramɔgɔw, aw minw be i n'a fɔ kaburu, u ye min dilan k'a kɛ gwɛman ye. Kɛnɛmala filɛ ka di ɲaa na, nga a kɔnɔna bɛɛ fanin lo kolo, ni ɲamaɲama sifa bɛɛ la. 28Aw fana be ten, kɛnɛma aw kɛra mɔgɔɲumanw ye, nga namara, ani juguya fanin be aw kɔnɔ.\nYezu be halakiko fɔ\n29«Bɔnɛ y'aw ta ye, aw sariya karamɔgɔw ni *Fariziɲɛ namaramɔgɔw, aw minw be kiraw ka kaburuw lalaga k'u lɔ. Mɔgɔ minw tun kɛra mɔgɔtilenninw ye Ala sira la, aw be olu ka kaburuw masiri ni feerenɲumanw ye. 30Aw be sɔrɔ k'a fɔ ko n'aw tun be yen aw bɛmaw ka waati la, ko aw tun tena sɔn k'u dɛmɛ ka kira nunu faga. 31O cogo la, aw b'a yira aw yɛrɛ ma ko aw kɛra kira nunu fagabagaw deenw ye. 32O ka ɲi, aw ka taga ɲa ka aw bɛmaw ka kɛwali tɔɔ dafa. 33- Aw be i n'a fɔ saaw, fɔnfɔnniden nunu, aw ben'a kɛ cogo jumɛn na ka tila jahanama tasuma ma? 34Ayiwa, aw ye mɛnni kɛ. Ne bena n ka cidenw ci aw ma, hakilitigiw ani mɔgɔkalanninw. Aw bena dɔw faga ka dɔw gwengwen lɔgɔ kan, ka dɔw bugɔ ni golokami ye kalansow kɔnɔ, ani aw bena tugu dɔw kɔ ka taga u tɔɔrɔ dugu wɛrɛw la. 35- Mɔgɔtilennin minw fagara, olu fagako jalaki bena ben aw kan, k'a ta Abɛli ma, ale min tun ye mɔgɔtilennin ye, fɔɔ ka na se Barasi dencɛ Zakari ma, aw tun ye min faga Alabatosoba yɔrɔ senuman ni sarakabɔyɔrɔ cɛ. 36Ne b'a fɔ aw ye tiɲɛ na k'olu fagako kunkow bena la bii mɔgɔw kan.»\nZeruzalɛmukaw koo ka di Yezu ye\n37Yezu y'a fɔ ko: «Zeruzalɛmukaw, Zeruzalɛmukaw, aw minw be kiraw faga, ka Ala ka cidenw bon ni kabakuru ye k'u faga, siɲɛ joli ne tun b'a fɛ k'aw lajɛn n kɔrɔ, i n'a fɔ sisɛ b'a deenw lajɛn a gaman kɔrɔ cogo min na, aw ma sɔn. 38- Ayiwa, aw ka boon lakolon bena to aw fɛ. 39- O la, ne b'a fɔ aw ye ko aw tena ne ye tugu, fɔɔ loon min na aw ben'a fɔ ko: ‹Mɔgɔ min be nana Matigi tɔgɔ la, Ala ka barika don o la.› »


Tim fɔlɔ 3 AKKDC08 - Nin kuma nin ye tiɲɛ ye: ni mɔgɔ - Bible Search\nTim fɔlɔ 2 Tim fɔlɔ 4\nTim fɔlɔ 3\nƝamɔgɔw ka koo\n1Nin kuma nin ye tiɲɛ ye: ni mɔgɔ dɔ b'a fɛ ka kɛ Ala ka jama ɲamɔgɔ ye, o tigi ye baaraɲuman le woloma. 2Ɲamɔgɔ ka kan ka kɛ mɔgɔɲuman ye, jalakiyɔrɔ man kan ka sɔrɔ a la, musokelentigi, hakilitigi, mɔgɔ min b'a ka koo bɛɛ kɛ ka kɛɲɛ. A ka kɛ mɔgɔ ye min be lonanw ladon, ani ka se ka mɔgɔw kalan. 3A man kan ka kɛ dɔrɔtɔ ye, walima mɔgɔ fariman, nga mɔgɔsabalinin. A kana kɛ kɛlɛtigɛla ye, walima mɔgɔ ye min be wari kanu. 4A ka kan ka kɛ mɔgɔ ye min be se k'a yɛrɛ ka soo mara, ani k'a deenw kolo n'u be mɛnni kɛ a fɛ koo bɛɛ la. 5Bari mɔgɔ min te se k'a yɛrɛ ka somɔgɔw mara, minw lara Ala la o tigi bena se k'olu mara cogo di? 6A kana kɛ tuubidenkura ye fana Krista ka jama cɛma, waasa yɛrɛboɲa kana don a la ka kɛ sababu ye Sutana ka jalaki ɲɔgɔn ka se a ma. 7- A ka kɛ mɔgɔ ye min tɔgɔɲuman be fɔ mɔgɔ wɛrɛw fɛ, waasa a kana dɔgɔya sɔrɔ ka ben Sutana ka jɔɔ la.\nƝamɔgɔw dɛmɛbagaw ka koo\n8Krista ka jama ɲamɔgɔw dɛmɛbagaw ka kan ka kɛ mɔgɔsɔbɛw ni kumakelentigiw ye, u man kan ka kɛ dɔrɔtɔw ye, walima mɔgɔ minw be tɔnɔ ɲini tilenbaliya la. 9Tiɲɛ min be lɔn lanaya barika la, u ka kan ka to o kan ni hakiliɲuman ye. 10A bɛnnin be k'u sɛgɛsɛgɛ fɔlɔ. Ni jalakiyɔrɔ ma sɔrɔ u la, o tuma na, u be se ka don o baara la.\n11Muso minw b'a fɛ k'o baara ɲɔgɔn kɛ fana, olu ka kan ka kɛ mɔgɔsɔbɛw ye. U kana kɛ mɔgɔ tɔgɔcɛnbagaw ye. U ka kan k'u yɛrɛ kɔlɔsi kosɔbɛ ani ka tilenninya kɛ koo bɛɛ la.a\n12Krista ka jama ɲamɔgɔw dɛmɛbaga ka kan ka kɛ musokelentigi ye, min be se k'a ka soo mara ani a ka denbaya. 13Mɔgɔ min b'o baara kɛ ka ɲa, o tigi be tɔgɔɲuman sɔrɔ a ka ɲamɔgɔya la, ani a be jagwɛlɛya sɔrɔ ka jigi koo fɔ, an be min sɔrɔ Yezu Krista fɛ.\nAla ka gundo\n14Ne be bataki nin ci i ma, ne hakili b'a la ka na bɔ i fɛ yanni dɔɔni.\n15Hali ni ne mɛnna fana, e bena se k'i yɛrɛ minɛcogo lɔn Ala ka somɔgɔw cɛma, min ye Krista ka jama ye, min kɛra tiɲɛ juu sigiyɔrɔ n'a tintinyɔrɔ ye.\n16Alaɲasiran ye gundoba ye!\nA y'a yɛrɛ kɛ mɔgɔ ye ka na,\nNii Senuman y'a ka tilenninya yira,\nmɛlɛkɛw y'a ye.\nA ka kibaru fɔra siya wɛrɛw cɛma,\nani mɔgɔw lar'a la diɲɛ kɔnɔ,\nAla y'a ta ka taga n'a ye a ka nɔɔrɔ la.\nMɔgɔ si te se k'o sɔsɔ.


Eze 13 AKKDC08 - Masaba kumana ne fɛ ko: «Adamaden, - Bible Search\nEze 12 Eze 14\nKira galontigɛlaw koo\n1Masaba kumana ne fɛ ko: 2«Adamaden, Isirayɛli kira minw be kiraya kɛ ka kɛɲɛ n'u yɛrɛ ka miiriya ye, i ka kiraya kɛ olu kama, k'a fɔ u ye ko: ‹Aw ye Masaba ka kuma mɛn! 3Matigi, Masaba ko: Kira hakilitan minw be tugu u yɛrɛ ka miiriyaw kɔ k'a sɔrɔ foyi ma yira u la, bɔnɛ ye olu ta ye! 4Isirayɛlidenw, kongowulu be tomo kan cogo min na, aw ka kiraw be ten le. 5U ma taga dugu laminikogo cɛnyɔrɔw dilan, u ma dɔ lɔ ka Isirayɛlidenw tanga kɛlɛ kama, min bena kɛ Masaba ka loon na. 6U ka yelifɛnw ye fɛnkolonw ye, u ka kirayakuma ye galon ye. U b'a fɔ ko: Masaba kumana, k'a sɔrɔ Masaba ma u ci. O bɛɛ n'a ta, u be miiri ko u be min fɔ, k'o bena kɛ. 7Aw ye fɛɛn minw ye, o ye fɛnkolonw ye, tiɲɛ tɛ. Aw ye kirayakuma minw fɔ, o te galon ye wa? Aw minw b'a fɔ ko: Masaba kumana, k'a sɔrɔ ne ma foyi fɔ. 8O la, ne Matigi, Masaba ko: Aw ye galon tigɛ, ka yelifɛnkolonw koo fɔ minkɛ, ne be na aw kama. Ne Matigi, Masaba le ko ten. 9Kira minw be yelifɛnkolonw ye ka galonkiraya kɛ, ne bena wili olu kama. U tena sɔrɔ ne ka mɔgɔw ka ɲɔgɔnyew la, u tɔgɔ tena sɛbɛn Isirayɛlidenw ka buruju sɛbɛ kɔnɔ, u tena don Isirayɛli jamana kɔnɔ tugu. O tuma na, aw ben'a lɔn ko ne ye Matigi, Masaba le ye.›\n10- «U be ne ka mɔgɔw nigɛ, ko: ‹Hɛrɛ o hɛrɛ› k'a sɔrɔ hɛrɛ te yen. Ne ka mɔgɔw be kogo lɔ, k'a mɔn. O kosɔn, 11minw ye kogo mɔn, i k'a fɔ olu ye ko kogo nin bena ben. Sanjiba bena na, ne ben'a kɛ sanbɛrɛ be ben, sanfɔɲɔjugu bena ci. 12Ni kogo nin benna tuma min na, mɔgɔw bena aw ɲininga ko: ‹Aw ye min kɛ ka kogo nin mɔn, o be min?› 13O la, ne Matigi, Masaba ko: Ne dusu gwannin ben'a kɛ sanfɔɲɔjugu be wili. Ne diminin ben'a to sanjiba be ben ni sanbɛrɛ ye ka cɛnni kɛ. 14Aw ye kogo min mɔn, ne bena o ci k'a ben duguma, a juu bena bɔ kɛnɛma. Kogo nin bena ben, a bentɔ, aw bena halaki. O tuma na, aw ben'a lɔn ko ne ye Masaba le ye. 15Ne bena n ka dimi bɛɛ bɔ kogo n'a mɔnbagaw la. Ne ben'a fɔ aw ye ko: ‹Kogo te yen tugu. A mɔnbagaw fana te yen tugu, 16Isirayɛli kira nunu, minw tun be kiraya kɛ Zeruzalɛmu koo la ka hɛrɛko fɔ a koo la k'a sɔrɔ hɛrɛ tun te yen.› Ne Matigi, Masaba y'o fɔ.\nLagwɛlikɛlaw be jalaki\n17«Adamaden, Isirayɛli muso minw be kiraya kɛ k'u yɛrɛ ka miiriya fɔ, i k'i ɲaa sin olu ma ka kiraya kɛ u kama 18k'a fɔ ko ne Matigi, Masaba ko: ‹Musow, aw minw be bololasɛbɛw dilan ka musɔrɔ siri mɔgɔw kuun na, mɔgɔkɔrɔba fara denmisɛnw kan, janko k'u sɔrɔ aw ka fanga kɔrɔ, bɔnɛ ye aw ta ye. Aw b'a miiri ko aw bena ne ka mɔgɔw kɛ ten k'aw yɛrɛ nii kisi kɛ? 19Aw ye ne tɔgɔ cɛn ne ka mɔgɔw cɛma bolo ɲaa damani suman ni buru kunkurun damani kosɔn. Mɔgɔ minw man kan ka faga, aw be olu faga, minw ka kan ka sa, aw be olu to yen, ka ne ka mɔgɔw nigɛ, minw be galon lamɛn.› 20O la, ne Matigi, Masaba ko: Ne te sɔn aw bololasɛbɛw ma, aw be mɔgɔw ɲaa siri ni minw ye. Ne bena u tigɛ ka bɔ aw bolow la. Aw ye mɔgɔ minw minɛ jaan na i n'a fɔ kɔnɔninw, ne bena olu labila. 21Ne bena aw ka musɔrɔw faran ka ne ka mɔgɔw kisi ka bɔ aw bolo. U tena kɛ aw ka fanga kɔrɔ tugu. O tuma na, aw ben'a lɔn ko ne ye Masaba le ye. 22Aw ye mɔgɔtilenninw fari faga n'aw ka galonw ye k'a sɔrɔ ne ma kojugu latigɛ u kama, aw ye mɔgɔjuguw jaa gwɛlɛya janko u kana u ka sirajuguw bila k'u nii kisi minkɛ, 23o la, aw tena yelifɛnkolon si ye tugu, aw tena lagwɛli kɛ tugu. Ne bena n ka mɔgɔw kisi ka bɔ aw bolo. O tuma na, aw ben'a lɔn ko ne ye Masaba le ye.»


Kod 7 AKKDC08 - Masaba y'a fɔ Nuhun ye ko: «Don kurun - Bible Search\nKod 6 Kod 8\n1Masaba y'a fɔ Nuhun ye ko: «Don kurun kɔnɔ, e n'i ka somɔgɔw bɛɛ, bari ne y'a ye ko i tilennin lo bii mɔgɔw cɛma. 2Seen naani fɛɛn minw ka ɲi ne fɛ, i ka cɛman wolonwula ni musoman wolonwula minɛ olu sifa bɛɛ la. Minw ma ɲi ne fɛ, i ka fila fila minɛ olu sifaw bɛɛ la fana, cɛman kelen ni musoman kelen. 3I ka cɛman wolonwula ni musoman wolonwula bɔ kɔnɔ sifaw bɛɛ la fana janko u sii kana tunu dugukolo kan. 4Bari yanni tile wolonwula, ne ben'a kɛ sanji be ben dugukolo kan tile bi naani kɔnɔ. Ne ye fɛɛn ɲanaman minw bɛɛ dan, ne bena olu bɛɛ halaki k'u ban dugukolo kan.»\n5Masaba ye min fɔ Nuhun ye, a y'o bɛɛ kɛ.\n6Nuhun tun ye saan kɛmɛ wɔɔrɔ sɔrɔ sanni jiba ka na dugukolo kan. 7- Nuhun n'a muso, n'a dencɛw ani a biranmusow donna kurun kɔnɔ janko ka se ka kisi jiba ma. 8Seen naani fɛɛn minw ka ɲi ne fɛ, ni minw ma ɲi, ani kɔnɔw, ni fɛɛn minw be fofo dugukolo kan, 9u bɛɛ fila fila, cɛman ni musoman, donna Nuhun fɛ kurun kɔnɔ i n'a fɔ Ala tun y'a fɔ Nuhun ye cogo min na. 10Tile wolonwula tɛmɛnin kɔ, jiba nana dugukolo kan.\n11- Nuhun sii saan kɛmɛ wɔɔrɔnan kalo filanan tile tan ni wolonwulanan loon, dugukolo kɔnɔ jii bɔyɔrɔw bɛɛ daa yɛlɛla, sanfɛ jii ta fana daa yɛlɛla.\n12Sanji nana dugukolo kan tile bi naani kɔnɔ.\n13O loon kelen na, Nuhun n'a dencɛ Sɛmu ni Kamu ani Zafɛti, ani a muso, n'a biranmuso saba donna kurun kɔnɔ. 14U donna ni kongosogo sifa bɛɛ ye, ani fɛɛn minw be fofo dugukolo kan, olu sifa bɛɛ, ani kɔnɔw sifa bɛɛ, gaman be fɛɛn minw bɛɛ fɛ. 15Ninakili be fɛɛn o fɛɛn na, u bɛɛ fila fila donna kurun kɔnɔ Nuhun fɛ. 16Fɛɛn sifa bɛɛ cɛman n'u musoman donna i ko Ala tun y'a fɔ Nuhun ye cogo min na.\nO kɔ, Masaba ye kurun daa tugu.\n17Jiba nin nana dugukolo kan tile bi naani kɔnɔ. Jii cayara ka kurun kɔrɔta sanfɛ. A tora jii sanfɛ. 18Jii boɲana dugukolo kan kosɔbɛ, kurun tora jii sanfɛ. 19Jii boɲana dugukolo kan kosɔbɛ fɔɔ ka diɲɛ kɔnɔ kulujanjanw bɛɛ tunu. 20Jii ye kuluw tunu fɔɔ ka se mɛtɛrɛ wolonwula ni kɔ ma. 21Nimanfɛn minw bɛɛ tun be dugukolo kan, olu bɛɛ sara: kɔnɔw, begɛnw, kongosogow, ani nimanfɛn fɛɛn o fɛɛn be dugukolo kan, ani adamadenw bɛɛ.\n22Fɛɛn o fɛɛn be dugukolo janin kan n'u be ninakili, olu bɛɛ sara. 23Nimanfɛn minw bɛɛ tun be dugukolo kan, Ala y'u bɛɛ halaki pewu: mɔgɔw, begɛnw, fɛɛn fofotaw, ani kɔnɔw bɛɛ halakira ka ban dugukolo kan. Nuhun ani minw tun be kurun kɔnɔ n'a ye, olu dama le kisira.\n24Jii caaman nin tora dugukolo kan tile kɛmɛ ni bi duuru kɔnɔ.


Yezu ye kunatɔcɛ tan kɛnɛya (Luka 17) | Yezu ka ɲɛnamaya\nKunatɔcɛ tan kɛnɛyara, nka kelen dɔrɔn y’a ka waleɲumanlɔn yira\nYEZU YE KUNATƆCƐ TAN KƐNƐYA\nKititigɛlaw be labɛn kɛra walisa ka Yezu faga. O kosɔn, Yezu tagara Efarayimu dugu la walisa k’a niin kisi. O dugu be sɔrɔ Zeruzalɛmu saheli ni tilebɔ cɛ. A tora yen n’a ka kalandenw ye walisa k’a yɛrɛ dogo a juguw la (Zan 11:54). Nka, saan 33 ka Tɛmɛnkan seli be surunyana ani Yezu ka ɲi ka kɔsegi tugun o yɔrɔ la. A tɛmɛna saheli fan fɛ, Samari mara la ka taga Galile. O kɛra a siɲɛ laban ye ka taga o mara la sanni a ka sa.\nA ka voyazi daminɛ na, Yezu be bɔ dugu dennin dɔ la ka taga dugu dennin wɛrɛ la. A tagatɔ, a ye kunatɔcɛ tan kunbɛn. Tuma caaman na, o bana dɔw ka teli ka mɔgɔ fari yɔrɔ dɔw ɲimi dɔɔni dɔɔni. A be se ka kɛ senkunnandenw, bolokunnandenw wala tulow ye (Nɔnburuw 12:10-12). Ala ka sariya b’a ɲini kunatɔw fɛ u k’u mabɔ tɔɔw la ani u ka kule ko: “Nɔgɔnin, nɔgɔnin!”—Levitiki 13:45, 46.\nO kama, kunatɔcɛw y’u yɔrɔ janya Yezu la ani u y’a fɔ ni kaanba ye ko: “Karamɔgɔ Yezu, makari an na.” Yezu y’u ye minkɛ, a y’a fɔ u ye ko: ‘Aw ka taga aw yɛrɛ yira sarakalasebagaw la.’ (Luka 17:13, 14). O cogo la, Yezu b’a yira ko a be Ala ka sariya labato. O sariya kɔnɔ, sira tun dira sarakalasebagaw lo ma k’a fɔ ni mɔgɔ dɔ ka kunatɔbana banna. O la, a tun be se ka jɛn ni mɔgɔ tɔɔw ye.—Levitiki 13:9-17.\nO kunatɔcɛ tan nunu bɛɛ lanin b’a la ko see be Yezu ye k’u kɛnɛya. U be tagara sarakalasebagaw fɛ hali k’a sɔrɔ u yɛrɛ ma kɛnɛya fɔlɔ. K’u to sira kan, u y’a ye k’u kɛnɛyara! U kɛnɛyara sabu u lara Yezu la.\nKunatɔcɛ minw kɛnɛyara, u la mɔgɔ kɔnɔntɔn tagara n’u ka sira ye. Nka, kelen m’o kɛ. Ale tun ye Samarika lo ye ani a kɔsegira ka taga Yezu yɔrɔ ɲini. Mun na do? Sabu Yezu ye min kɛ a ye, a b’a waleɲuman lɔn kosɔbɛ o kosɔn. O kunatɔcɛ kɔrɔ ye “Ala tanu kosɔbɛ” sabu a tun b’a lɔn ko Ala lo y’ale kɛnɛya (Luka 17:15). A ye Yezu ye tuma min na, a y’a kunbiri gwan a kɔrɔ ka barika la a ye.\nMinw tun be Yezu gɛrɛfɛ, a y’a fɔ u ye ko: “Mɔgɔ tan bɛɛ ma kɛnɛya wa? U tɔɔ kɔnɔntɔn nunu be min? U si ma kɔsegi ka na Ala tanu ni lonancɛ nin kelen tɛ!” O kɔ, Yezu y’a fɔ Samarikacɛ ye ko: “I kisira i ka lanaya barika la. Wili ka taga.”—Luka 17:17-19.\nYezu ye kunatɔcɛ tan nunu kɛnɛya minkɛ, a y’a yira ko Jehova Ala be n’ale ye. U la kelen min ye Ala tando ten, ale ma kɛnɛya dɔrɔn dɛ! N’a sɔrɔ o bena kɛ sababu ye a be ɲɛnamaya banbali sɔrɔ fana. Fɔlɔfɔlɔ la, Ala tun be tɛmɛ Yezu fɛ ka mɔgɔw kɛnɛya o cogo la. Nka, o kelen tɛ bi. O n’a ta bɛɛ, n’an lara Yezu la, an be se ka ɲɛnamaya banbali sɔrɔ. I ko o Samarikacɛ, yala an be Ala waleɲuman lɔn wa?\nYezu tagara min tuma min na u tun be labɛn kɛra walisa k’a faga?\nMun na kunatɔcɛ tan y’u yɔrɔ janya Yezu la? Mun na Yezu y’a fɔ u ye k’u ka taga sarakalasebagaw fɛ?\nSamarikacɛ ye min kɛ a kɛnɛyanin kɔ, o be mun lo yira an na?\nA ci dɔ ma A ci dɔ ma Kunatɔcɛ tan kɛnɛyara, nka kelen dɔrɔn y’a ka waleɲumanlɔn yira\njy sap. 92 ɲɛɛ 216-217


Yezu y’a daminɛ ka mɔgɔw kɛ a ka kalandenw ye | Yezu ka ɲɛnamaya\nYezu y’a daminɛ ka mɔgɔw kɛ a ka kalandenw ye\nYEZU KA KALANDEN FƆLƆW TUGURA A KƆ\nYezu ye tile 40 kɛ kongokolon kɔnɔ ani a b’a fɛ ka taga Galile sisan. Nka sanni o cɛ, Zan min y’a batize, a kɔsegira ka taga ale fɛ. Zan Batizelikɛla ye Yezu natɔ ye ani a y’a fɔ bɛɛ ɲɛɛ na ko: “Ala ka Sagaden filɛ min be mɔgɔw ka hakɛw ban. N tun be ale lo koo fɔra ko mɔgɔ dɔ bena na ne kɔ min ka bon ni ne ye, bari sanni ne ka wolo, ale tun be yen.” (Zan 1:29, 30). Hali n’a ka kɔrɔ ni Yezu ye, Zan b’a lɔn ko Yezu tun ye mɛlɛkɛ ye sankolo la sanni ale yɛrɛ ka wolo.\nLɔgɔkun damanin ye nin ye, Yezu tun nana Zan fɛ walisa a k’a batize. N’a sɔrɔ o wagati la, Zan Batizelikɛla tun ma la a la ka ɲɛ ko Yezu ye Masiya ye. A ko: “Ne yɛrɛ tun t’a lɔn, ne nana ka to ka mɔgɔw batize jii la, waasa Isirayɛlidenw k’a lɔn.”—Zan 1:31.\nO kɔ, koo minw kɛra Yezu batize tuma na, Zan y’o lakali a lamɛnbagaw ye. A ko: “Ne ye Nii Senuman [wala hakili senu] jigitɔ ye a kan ka bɔ sankolo la, i n’a fɔ tuganin, ka to a kan. Ne tun t’a lɔn, nga min ye ne ci ka na mɔgɔw batize jii la, ale y’a fɔ n ye ko ni ne ye Nii Senuman jigitɔ ye ka sigi min kan, k’o tigi lo bena mɔgɔw batize ni Nii Senuman ye. Ne y’o ye, o la ne ko ale lo ye Ala Deen ye.”—Zan 1:32-34.\nO dugusagwɛ, Yezu tagara bɔ Zan Batizelikɛla ye tugun ani Zan tun be n’a ka kalanden fila ye. A y’a fɔ Yezu koo la ko: “Ala ka Sagaden filɛ nin ye.” (Zan 1:36). A ka kalanden fila nunu y’o kuma mɛn minkɛ, u tugura Yezu kɔ. Kelen tɔgɔ ko Andere. N’a sɔrɔ filanan lo ye Yezu ka maana nin sɛbɛ. Ale fana tɔgɔ ko Zan. Zebede ni Salome dencɛ lo. N’a sɔrɔ Salome tun ye Mariyamu balimamuso ye. O la, a be se ka kɛ k’o Zan ye Yezu tɛnɛmuso ka deen lo ye.\nYezu ye filɛli kɛ a kɔfɛ k’a ye ko Andere ni Zan be tugura ale kɔ ani a y’u ɲininga ko: “Aw be mun le ɲinina?”\nU y’a jaabi ko: “Arabi, e ka yɔrɔ be min?”\nYezu ko: “Aw ye na, aw ben’a ye.”—Zan 1:37-39.\nWulafɛ 4h wagati tun lo ani Andere ni Zan ye wulada tɔɔ laban ni Yezu ye. O ye Andere ninsɔndiya fɔɔ a tagara a fɔ a balimacɛ Simɔn ye ko: “Anw ye Krista ye.” (Zan 1:41). O Simɔn tun be weele fana ko Piyɛri. Andere tagara ni Piyɛri ye Yezu fɛ. Kɔfɛ, koo dɔw kɛra minw b’a to an be se k’a fɔ ko ciden Zan fana tagara a balimacɛ Zaki weele. Nka Zan m’o koo lakali a ka Evanzili kɔnɔ.\nO dugusagwɛ, Yezu ye Filipu ye. Filipu be bɔ Bɛtisayida dugu la. O dugu be Galile baji worodugu fan fɛ. Andere ni Piyɛri be bɔ o dugu lo la fana. Yezu y’a fɔ Filipu ye ko: “Tugu ne kɔ.”—Zan 1:43.\nNatanayɛli min be weele fana ko Baritelemi, Filipu tagara a fɛ k’a fɔ a ye ko: “Mɔgɔ min koo fɔnin be Musa ka sariya sɛbɛ ni kiraw ka sɛbɛw kɔnɔ, anw y’a ye. Nazarɛtika Yezu lo, Yusufu dencɛ.” Natanayɛli sigasigara ani a y’a fɔ Filipu ye ko: “Fɛnɲuman be se ka bɔ Nazarɛti wa?”\nFilipu y’a gwan a kun, ko: “E ka na sa, e ben’a ye.” Yezu ye Natanayɛli natɔ ye minkɛ, a y’a fɔ ko: “Nin ye Isirayɛliden yɛrɛ ye tigitigi. Namaramɔgɔ tɛ.”\nNatanayɛli y’a fɔ Yezu ye ko: “I ye ne lɔn min?”\nYezu y’a jaabi ko: “Sanni Filipu k’i wele, ne ɲaa tun b’i la torosun kɔrɔ.”\nNatanayɛli kabakoyara ani a ko: “Karamɔgɔ, i ye Ala Deen ye, i ye Isirayɛli ka masa ye.”\nYezu y’a fɔ a ye tugun ko: “Ne y’a fɔ ko ne y’i ye torosun kɔrɔ minkɛ, o la, i lara ne la kɛ. I bena fɛɛn wɛrɛw ye minw bena tɛmɛ nin kan.” O kɔ, Yezu y’a daa di ko: “Tiɲɛ tiɲɛ na, aw bena sankolo dayɛlɛnin ye ka Ala ka mɛlɛkɛw yɛlɛtɔ n’u jigitɔ ye Mɔgɔ Dencɛ kan.”—Zan 1:45-51.\nDɔɔni o kɔ, Yezu n’a ka kalanden kuraw bɔra Zurudɛn jiginjigin la ka taga Galile mara la.\nYezu ka kalanden fɔlɔw tun ye jɔn ni jɔn lo ye?\nPiyɛri ani n’a sɔrɔ Zaki ye Yezu lɔn cogo di?\nMun lo ye Natanayɛli dɛmɛ ka la a la ko Yezu ye Ala Dencɛ lo ye?\nA ci dɔ ma A ci dɔ ma Yezu y’a daminɛ ka mɔgɔw kɛ a ka kalandenw ye\njy sap. 14 ɲɛɛ 38-39


Bibulu ka maanaw: Abigayɛli ni Dawuda - Jehova Seerew ka ɛntɛrɛnɛti yɔrɔ daganin\nMUSO cɛɲuman min be nana Dawuda kunbɛn, i b’a lɔn wa? A tɔgɔ ko Abigayɛli. Muso hakilitigi lo, a ye Dawuda bali ka koo jugu kɛ. Nka sanni an ka kuma o koo la, an k’a filɛ fɔlɔ koo min ye Dawuda sɔrɔ.\nDawuda bolila Sayuli ɲɛ ka taga dogo kuluwo dɔ kɔnɔ. A balimaw n’a somɔgɔ tɔɔw tagara a fɛ yen. Cɛɛ 400 ɲɔgɔn nana a fɛ ani Dawuda kɛra u kuntigi ye. Dawuda tagara Mowabu masacɛ fɛ k’a fɔ a ye ko: “N b’i dali ko i ka sabali ka sɔn n facɛ ni n bamuso ka sigi i ka yɔrɔ la, yanni n k’a lɔn Ala bena min kɛ n ye.” Kɔfɛ, Dawuda n’a ka nɔfɛcɛw tora ka dogo tintinw kan.\nO kɔ le Abigayɛli nana Dawuda kunbɛn. A cɛɛ Nabali ye nafolotigi ye, saga 3 000 ni baa 1 000 ani forow tun b’a fɛ. A tun ka jugu nka a muso Abigayɛli tun cɛ ka ɲi kosɔbɛ ani hakilitigi tun lo. Loon dɔ la, a yɛrɛ y’a somɔgɔw niin kisi. An k’a filɛ a y’o kɛ cogo min na.\nDawuda n’a ka nɔfɛcɛw ye koo ɲuman kɛ Nabali ye. U y’a ka sagaw tanga farati ma. Loon dɔ la, Dawuda ye mɔgɔw ci ka taga dumunifɛnw deli Nabali fɛ. U sera Nabali fɛ, mɔgɔw tun be n’a ye k’a dɛmɛ k’a ka sagaw sii tigɛ. Fɛti loon tun lo ani dumunifɛn diiman caaman tun be Nabali fɛ. O lo kama, Dawuda ka cidenw y’a fɔ a ye ko: ‘An ye koo ɲuman kɛ i ye. An ma i ka saga si soɲɛ, nka an yɛrɛ ye u tanga farati ma. I ka dumuni dɔ di an ma sisan.’\nNabali ko: ‘Ne tɛna n ka dumunifɛnw di aw ɲɔgɔn ma.’ A ye kuma jugu fɔ Dawuda koo la. Dawuda ka cidenw kɔsegira ka na o kumaw fɔ a ye tuma min na, a dimina kosɔbɛ. A y’a fɔ u ye ko: ‘ A’ ye aw ka murujanjanw ta!’ U ye sira ta ko u be taga Nabali n’a ka nɔfɛcɛw faga.\nNabali ka baaraden dɔ ye Nabali ka kuma juguw mɛn ani a tagara o fɔ Abigayɛli ye. Abigayɛli teliyara ka dumunifɛn dɔw labɛn. A ye u la faliw kan ka sira minɛ. A ye Dawuda kunbɛn tuma min na, a jigira a ka fali kan k’a kunbiri gwan ani k’a fɔ ko: ‘Ne matigi, kana ne cɛɛ Nabali filɛ. Mɔgɔ kolon lo ani a be koo kolonw dɔrɔn lo kɛ. Bonyafɛn dɔ filɛ nin ye. I ka a minɛ, ani i ka yafa an ma.’\nDawuda y’a jaabi ko: ‘I ye muso hakilitigi ye. I ye ne bali ka Nabali faga walisa ka n yɛrɛ mɔnɛ bɔ a la a ka juguya kosɔn. I ka taga i ka soo hɛɛrɛ la.’ Kɔfɛ, Nabali sara ani Abigayɛli kɛra Dawuda ka muso dɔ ye.\n1 Samuyɛli 22:1-4; 25:1-43.\nJaa nin kan, muso min be nana Dawuda kunbɛn, a tɔgɔ ko di, ani mɔgɔ sifa juman lo?\nNabali ye jɔn lo ye?\nMun na Dawuda ye a nɔfɛcɛ dɔw ci ka taga dumunifɛnw deli Nabali fɛ?\nNabali ye mun lo fɔ Dawuda ka cidenw ye, ani o kosɔn Dawuda ye mun lo kɛ?\nAbigayɛli y’a yira cogo di ko ale ye muso hakilitigi ye?\nAn ka 1 Samuyɛli 22: 1-4 kalan.\nKerecɛn balimaw ka ɲi ka ɲɔgɔn dɛmɛ cogo min na, Dawuda somɔgɔw ye o ɲɛyira an na ka ɲɛ cogo juman na? (Tal. 17:17; 1 Tes. 5:14)\nAn ka 1 Samuyɛli 25: 1-43 kalan.\nMun na u ye Nabali cogo lakali ka cɛjuguya? (1 Sam. 25:2-5, 10, 14, 21, 25)\nKerecɛn furumusow be kalan juman sɔrɔ Abigayɛli ka koo la bi? (1 Sam. 25:32, 33; Tal. 31:26; Efɛz. 5:24)\nAbigayɛli ye Dawuda bali ka kojugu fila juman kɛ? (1 Sam. 25:31, 33; Ɔrɔm. 12:19; Efɛz. 4:26)\nDawuda ye Abigayɛli ka kuma jati cogo min na, o be bi cɛɛw dɛmɛ cogo di ka kɛ ni Jehova ka miiriya ye musow koo la? (Kɛw. 21:8, 9; Ɔrɔm. 2:11; 1 Piyɛri 3:7)\nAbigayɛli ye koow kɛ ni hakilitigiya ye\nAbigayɛli ye gwɛlɛya minw sɔrɔ a ka furu kɔnɔ, an be kalan juman sɔrɔ o koo la?\nA ci dɔ ma A ci dɔ ma Maana 60nan: Abigayɛli ni Dawuda


Aw ka yafali sɔrɔ Ala fɛ? Ne benan kɛ di ka n ka jurumuw yafali sɔrɔ Ala fɛ?\nƝiningali: Aw ka yafali sɔrɔ Ala fɛ? Ne benan kɛ di ka n ka jurumuw yafali sɔrɔ Ala fɛ?\nJaabili: Cidenw 13:38 kofɔra ko, “N balimaw, aw k’a lɔn ko hakɛ yafako min kuma be fɔra aw ye, o be kɛra Yezu le barika la.”\nYafali ye mun ye ani mun kosɔn ne be yafa ɲinina?\n“Yafali” ka kumaden kɔrɔ ko o ye juru ka walaka jɔɔsi, ka yafa, ka juru nin toyi. Ne an ye mɔgɔ dɔtɔɲɔ, an bena a tigi ka yafa ɲini ka sɔrɔ ka an ka diya nin kɔsegi. An ti mɔgɔ si yafa barisa a tigi ka ɲi ka yafa sɔrɔ. Mɔgɔsi ka ɲi ni yafa ye. Yafa ye kanu ko ye, makari ko, ani Ala ka barika ko ye. Yafa ye latigɛli ye ka jɛn ka mɔnɛ bɔ mɔgɔ dɔ wɛrɛ la, haki ni a tigi ye an tɔɲɔ cogo min na.\nBibulu y’a fɔ ko an mako bi Ala ka yafa nin na. An bɛɛ ye jurumuw kɛ.Waajulikɛla 7:20 ko, “Mɔgɔ ti dugukolo kan min tilennin lo, n’a be koɲuman dama kɛ, n’a te kojugu kɛ ka ye.” 1 Zan 1:8 y’a fɔ ko, “N’an y’a fɔ ko an ma hakɛ kɛ, an b’an yɛrɛ nigɛ, an te kɛ tiɲɛtigiw ye.” Jurumu bɛ ye ɲanɛcin Ala fɛ. (Dɔnkiliww 51:4). O ra, an mako bi Ala ka yafa nin na. Ni an m’an ka jurumu ka yafa sɔrɔ, an bena taga tɔɔrɔ banbali yɔrɔ la an ka jurumuw kosɔn abada (Matiyo 25; 46; Zan 3:36).\nYafali – N ben’a sɔrɔ cogo juman?\nBarika da Ala, Ala mɔgɔnandi ani makaritigi ye – min b’a fɛ ka an ka jurumuw yafa! 2 Piyɛri 3:9 y’a fɔ an ye ko, “ …A be muɲu aw le kɔrɔ, a t’a fɛ mɔgɔ si ka halaki, a b’a fɛ bɛɛ ka se ka nimisa ka faran kojuguw la.” Ala ŋaniya ka an yafa, o de kosɔn o ye an yafa bolola.\nJurumuw ka sara min ye leru saya ye. Ɔrɔmukaw 6:23 ka vɛrɛse tilancɛ fɔlɔ nin ko, “Bari hakɛ sara ye halakili ye...” Saya min ti ban nin, ale lo ye an ka hakɛw ka sara ye Ala fɛ.Nga Ala ka sago cege nin na,a kɛra adamaden ye – Yezu Krista (Zan 1:1,14). Yezu sara gwengwen yiri kan, ka ta ɲangili min tun kan ka ben anu kan ye – min ye saya ye. 2 Korentikaw 5:21 bi an degera ko, Krista min ma kojugu kɛ, Ala y’a kɛ a sɛgɛnna an ka hakɛ kosɔn waasa an ka kɛ mɔgɔtilenninw ye ale ɲakɔrɔ.” Yezu sara gwengwen yiri kan, ka ta ɲagili min an tun ka kan ka ta! Komi Ala, Yezu ka saya nana ni hakɛ ka yafa ka di duniyan mɔgɔw bɛ. 1 Zan 2 :2 kofɔra, “Bari ale lo y’a yɛrɛ saraka k’an ka hakɛw yafa, a ma dan an dama ka hakɛw yafako ma dɛ, nga diɲɛ bɛɛ ta lo.” Yezu kunnuna suuw cɛma, ka yira ko se b’a la ka jurumu ani saya mara. ( Korɛentikaw 15 :1-28). Barika da Ala ye, Yezu Krista ka saya ani a kunnuni kama, Ɔrɔmukaw 6:23 ye tiɲɛ ye, ”…nga Ala ka nilifɛn ye nii banbali ye an Matigi Yezu Krista barika la.”\nAw b’a fɛ ka i ka jurumuw yafali sɔrɔ wa? Kan dɔ be kumana aw fɛ k’aw ye hakɛtigi fo aw ti se ka gwɛn ka bɔ i la wa ? Aw ka jurumuw ka yafalo be yen nin i lanin lo Yezu ra komi i ka Matigi ye. Efɛzikaw 1:7 y’a fɔ ko, “Ale Yezu Krista ka saya barika la an kunlabɔra, an ka filiw yafara ka kɛnyɛ ni Ala ka nɛɛma dafanin ye.” Yezu ye an ka juru sara, o de kosɔn an bena yafali sɔrɔ. Sisan i kan ka yafali dali Ala fɛ ka i sabari Yezu Krista sababuya la, ka sɔrɔ i bena i ka lannayabla Yezu ra k’a sara ka i ka yafali sara—o kɔfɛ a b’i yafa! Zan 3:16-17 kibariya diman b’a kɔnɔ, “Ala ye diɲɛ kanu haali, fɔɔ a y’a Deen kelepe ci mɔgɔw ma, waasa ni min y’a jigi la a kan, o tigi kana halaki, nga o ka nii banbali sɔrɔ. Ala m’a Dencɛ ci diɲɛ na waasa ka mɔgɔw jalaki, nga waasa k’u kisi.”\nYafali—a man gwɛlɛ ten wa?\nƆn hɔn a man gwɛlɛ ten! I be se ka yafali sɔrɔ Ala fɛ. I ti se ka yafali nin san Ala fɛ. I bi se k’a sɔrɔ, lannaya la, Ala ka barika la ani a ka makari la. Ni i b’a fɛ ka sɔn Yezu Krista komi i ka Kisiba ye ka se ka yafali sɔrɔ Ala fɛ,Ala deli ten. Nga nin seli nin walima seli dɔ wɛrɛ ti se k’i kisi. I ka kan ka la Yezu Krista drɔn le ra ka sɔrɔ ka i ka hakɛw yafali sɔrɔ. Nin seli nin yi cogo wɛrɛ le ye ka Ala fo k’i ka lannaya yira ka se k’a fo k’a yafara e ma. “Ala, ne b’a lɔn ko ne ye jurumu kɛ e fɛ o kɔsɔn ne ka kan ni tɔɔrɔ ye. Nga Yezu Krista ye tɔɔrɔ ni ta ne nɔɔna walasa ne ka lannaya Yezu Krista kan ka se ka yafali sɔrɔ. Ne lanin lo e ra ka kisili sɔrɔ. A ni ce barika ra ani I ka yafali. Amiina!"


Sad 14 AKKDC08 - «Aw ye Masaba aw ka Ala deenw ye. Ni - Bible Search\nSad 13 Sad 15\nLandako, sayako la\n1- «Aw ye Masaba aw ka Ala deenw ye. Ni mɔgɔ sara aw fɛ, aw kana aw fari yɔrɔ dɔ tigɛ, aw fana kana aw tenda li, 2- bari aw ye siya ye min ye Masaba aw ka Ala ta ye. A y'aw woloma siya tɔw bɛɛ cɛma dugukolo kan, janko aw ka kɛ a yɛrɛ tɔgɔla jama ye.\nSogo min ye tanafɛn ye\n3- «Fɛɛn o fɛɛn ye tanafɛn ye, aw man kan k'o dumu.\n4«Aw be se ka sogo minw ɲimi, olu filɛ nin ye: misi, saga, baa, 5mankalanin, ni minan, ni koon ani kongobaa ni sigi ani tankon ni ja, 6ani fɛɛn o fɛɛn sɔnnifara farannin lo ka kɛ fila ye, n'u be u ka dumuni yɛlɛma k'a ɲimi.\n7«Nga, minw b'u ka dumuni yɛlɛma k'a ɲimi tugu, ni minw sɔnnifara ye fila ye, aw man kan ka minw ɲimi olu cɛma, u filɛ nin ye: ɲɔgɔmɛ, sonsannin, ni farawoɲinan. Olu b'u ka dumuni yɛlɛma k'a ɲimi, nga u sɔnnifara te fila ye. Olu ye tanafɛnw ye aw fɛ. 8Lɛɛ sɔnnifara ye fila ye, nga a t'a ka dumuni yɛlɛma. Ale fana ye tanafɛn ye aw fɛ. Aw kan'a sogo ɲimi, walima ka maga a suu la.\n9«Jilafɛnw bɛɛ cɛma, gaman ni fara be minw fɛ, aw be se k'olu dumu. 10Nga gaman ni fara te minw fɛ, aw man kan k'olu dumu. Olu ye tanafɛnw ye aw fɛ.\n11«Kɔnɔ minw bɛɛ saniyanin lo, aw be se k'olu ɲimi. 12-18Kɔnɔw cɛma, minw koo ka kan ka goya aw ye, n'aw man kan k'u sogo ɲimi, olu filɛ nin ye: bɔɔn sifa bɛɛ, gingin sifa bɛɛ, sɛgɛn sifa bɛɛ, duba sifa bɛɛ, ni kaankaan, ni kɔnɔsogolon, ni jigɛdumukɔnɔ sifa bɛɛ, ni tonsow, ani u be kɔnɔ min wele ko hupe.f 19Gaman be fɛnmisɛn minw bɛɛ la, olu y'aw tana ye, aw man kan k'u ɲimi. 20Gaman be fɛɛn minw bɛɛ la, n'u saniyanin lo, aw be se k'olu ɲimi.\n21- «Fɛɛn min sar'a yɛrɛ ma, aw man kan k'o sogo ɲimi. Lonan minw siginin be aw ka duguw la, aw k'a di olu ma, u k'a ɲimi, walima aw be se k'a feere lonan wɛrɛw ma. Aw ye Masaba an ka Ala ta ye.\nAw man kan ka baden tobi a bamuso nɔnɔ na.\n22- «Saan o saan, aw bena suman min bɛɛ sɔrɔ aw ka forow kɔnɔ, aw k'o jaka bɔ. 23Masaba aw ka Ala bena yɔrɔ min woloma ka sigi yen, aw k'aw ka suman jaka, ni duvɛnkɛnɛ, ani tulu jaka dumu a ɲakɔrɔ o yɔrɔ la, n'aw ka dabaw ni begɛnmisɛnw deenw fɔlɔw, janko aw ka se ka siran Masaba aw ka Ala ɲa tuma bɛɛ. 24Ni Masaba aw ka Ala y'aw sɔn kosɔbɛ, n'aw tena se ka taga n'o jaka ye Masaba ka yɔrɔ wolomanin nin na bari a ka jan, 25o tuma na, aw ka jaka nunu feere, ka taga n'a wari ye Masaba aw ka Ala ka yɔrɔ wolomanin nin na. 26Aw be se k'aw sagolafɛn san n'o wari ye o yɔrɔ la, a kɛra daba, walima begɛnmisɛn ye wo, walima duvɛn, walima minnifɛn fariman, walima fɛɛn minw bɛɛ koo ka d'aw ye. Aw n'aw somɔgɔw k'o dumu Masaba ɲakɔrɔ ka nisɔndiya. 27Levi kɔmɔgɔ minw b'aw ka duguw kɔnɔ, aw kana tulon kɛ ni olu ka koo ye, bari u ma niyɔrɔ sɔrɔ dugukolo nin na aw cɛma.\n28«Saan saba o saan saba, aw bena bɔ n'aw ka jaka bɛɛ ye o saan nin fɛɛn sɔrɔtaw la, k'o bila aw ka duguw kɔnɔ, 29janko Levi kɔmɔgɔw, minw te ni dugukolo ye aw cɛma, ka se ka na, olu ni lonanw, ani falatɔw, ni firiyamuso minw be aw ka duguw kɔnɔ. U bena dumuni kɛ ka fa. O la, Masaba aw ka Ala bena aw dɛmɛ aw ka kokɛtaw bɛɛ la.


Lok 2nan 10 AKKDC08 - Orobowamu tagara Sisɛmu, bari - Bible Search\nLok 2nan 9 Lok 2nan 11\nLok 2nan 10\nJama ka lajɛnni Sisɛmu\n(Mas fɔlɔ 12.1-15)\n1Orobowamu tagara Sisɛmu, bari Isirayɛlidenw bɛɛ tun nana janko k'a sigi masaya la. 2Nebati dencɛ Zerobowamu y'o mɛn tuma min na, a bɔra Ezipiti jamana na ka kɔsegi. A tun bolila masacɛ Solomani ɲa ka taga sigi yen. 3U ye mɔgɔ bila ka ta'a wele. Zerobowamu ni Isirayɛlidenw bɛɛ nana ɲɔgɔn sɔrɔ k'a fɔ Orobowamu ye ko: 4«I facɛ ye sigɛnba la an kan. Sisan, ele k'o baaragwɛlɛn n'o sigɛn nin nɔgɔya an ye, i faa tun ye min la an kan, an bena baara kɛ i ye.» 5A y'a fɔ u ye k'u ka taga ka segi ka na yanni tile saba. Jama tagara.\n6Masacɛ Orobowamu ye cɛkɔrɔbaw ɲininga, minw tun ye baara kɛ n'a faa Solomani ye, k'a fɔ ko: «Aw be ladili jumɛn di ne ma? Ne ka jaabili jumɛn di jama nin ma?» 7Cɛkɔrɔba nunu y'a jaabi ko: «N'i ye jama nin minɛ ka ɲa k'i janto u la, ani k'u jaabi ni kumaɲuman ye, u bena to i fɛ ka baara kɛ i ye tuma bɛɛ.» 8Nga Orobowamu ye cɛkɔrɔba nunu ka ladili to yen ka ta'a tɔɲɔgɔn kanbelenw ɲininga, a mɔna ni minw ye, n'u be baara kɛ a ye. 9A y'a fɔ u ye ko: «Ne ka kan ka mun le fɔ jama nin ye? Minw y'a fɔ ne ye ko: ‹I faa ye sigɛn min la an kan, i k'o nɔgɔya an ma.› » 10A tɔɲɔgɔnw y'a jaabi ko: «Mɔgɔ minw y'a fɔ i ye ko i faa ye sigɛnba min la olu kan, i k'o nɔgɔya olu ye, i ben'a fɔ u ye ko ele bolokunnadennin ka bon n'i facɛ cɛɛ ye. 11Ko i faa tun ye sigɛnba la u kan, ko sisan e bena dɔ fara o kan. Ko i faa tun be to k'u bugɔ ni busan ye, ko ele bena to k'u bugɔ ni ŋɔni ye.»\n12Tile sabanan loon sera, Zerobowamu ni jama bɛɛ kɔsegira ka na masacɛ Orobowamu fɛ, i ko a tun y'a fɔ cogo min na k'u ka taga ka na yanni tile saba. 13Cɛkɔrɔbaw tun ye ladili min d'a ma, a y'o to yen, k'u jaabi ni kuma gwɛlɛ ye. 14A ye kanbelen nunu ka ladilikuma ta k'o fɔ u ye ko: «Ne faa ye sigɛnba la aw kan, ne fana bena dɔ fara o sigɛn nin kan. Ne faa tun be to k'aw bugɔ ni busan ye, ne bena aw bugɔ ni ŋɔni ye.»\n15A kɛra ten, masacɛ ma sɔn ka mɛnni kɛ jama fɛ, bari Ala le y'a kɛ ten janko a tun ye kuma min fɔ kira Ayiya ye ka bɔ Silo ko a k'a fɔ Nebati dencɛ Zerobowamu ye, o ka kɛ.\n(Mas fɔlɔ 12.16-25)\n16- Isirayɛlidenw bɛɛ y'a ye ko masacɛ t'a fɛ ka mɛnni kɛ u fɛ minkɛ, u y'a fɔ a ye ko:\n«Mun le be anw ni Dawuda cɛ?\nFoyi te an ni Zese dencɛ cɛ!\nIsirayɛlidenw, aw ka taga aw ka soo!\nSisan Dawuda ka banba n'a ka soo ye!»\nA kɛra ten, Isirayɛli mara mɔgɔw bɛɛ segira ka taga u ka soow kɔnɔ. 17Isirayɛliden minw tun siginin be Zuda mara duguw kɔnɔ, Orobowamu kɛra olu dama ka masacɛ ye. 18Masacɛ Orobowamu ye Adoramu ci, min tun ye fasobaara kuntigi ye. Nga Isirayɛli mara mɔgɔw y'a bon ni kabakuru ye k'a faga. Masacɛ Orobowamu kɔni sera ka don a ka wotoro kɔnɔ ka boli ka taga Zeruzalɛmu. 19A kɛra ten Isirayɛliden tɔw faranna ka bɔ Dawuda ka soo la fɔɔ ka na se bii ma.


Kɛw 5 AKKDC08 - Nga cɛɛ dɔ tun be yen min tɔgɔ tun ko - Bible Search\nKɛw 4 Kɛw 6\nAnaniyasi n'a muso Safira ka koo\n1Nga cɛɛ dɔ tun be yen min tɔgɔ tun ko Ananiyasi. A ka muso tɔgɔ tun ko Safira. U bɛnna k'u ka foro dɔ feere, 2ka dɔ bɔ a sɔngɔ la ka sɔrɔ ka taga tɔɔ di cidenw ma. 3O la, Piyɛri y'a fɔ a ye ko: «Ananiyasi, a kɛra di i y'a to Sutana sera i kɔrɔ fɔɔ i be galon tigɛ Nii Senuman ye? Mun na i ye foro nin sɔngɔ dɔ dogo? 4E tun te se ka foro nin feereko to yen wa? Hali n'i y'a feere fana, e tun te se ka to n'a sɔngɔ ye i yɛrɛ sago la wa? A kɛra di miiriyajugu nin donna i dusu la? I ma galon tigɛ mɔgɔw ye dɛ, i y'a tigɛ Ala le ye.»\n5Ananiyasi y'o kuma mɛn dɔrɔn, a benna ka sa. Mɔgɔ minw y'o kibaru mɛn, siranyaba ye olu bɛɛ minɛ. 6Kanbelenw nan'a suu koɲa kɛ, ka ta'a suu don.\n7Lɛrɛ saba ɲɔgɔn tɛmɛnin kɔ, Ananiyasi ka muso sera o yɔrɔ la, nga a tun ma bɔ koo nin kala ma. 8Piyɛri y'a ɲininga ko: «Tiɲɛ fɔ n ye. Aw y'aw ka foro feere o daa nin lo la wa?» Muso y'a jaabi ko ɔnhɔn.\n9O la, Piyɛri y'a fɔ a ye ko: «Mun na aw bɛnna ka Matigi ka Nii darabɔ? Ayiwa, mɔgɔ minw tagara i cɛɛ suu don, u segitɔ filɛ nin ye. U bena taga n'i fana suu ye.»\n10O yɔrɔnin bɛɛ, muso nin benna Piyɛri kɔrɔ ka sa. Kanbelen nunu donna k'a sanin sɔrɔ. U y'a ta k'a taga suu don a cɛɛ ka kaburu gɛrɛfɛ. 11Siranya ye Krista ka jama minɛ kosɔbɛ, mɔgɔ minw bɛɛ fana y'o kibaru mɛn, olu bɛɛ siranna kosɔbɛ.\nCidenw be kabakow kɛ\n12Cidenw tun be kabako caaman kɛ jama ɲana. U be Alabatosoba donda min wele ko Solomani ka bulonda, kalandenw bɛɛ tun be to ka ɲɔgɔn lajɛn yen ni miiriya kelen ye. 13Nga mɔgɔ tɔw si tun te sɔn ka taga jɛn n'u ye. O bɛɛ n'a ta, jama tun b'u tanu. 14Cɛɛ ni muso caaman tun be lara Matigi la ka fara kalandenw ka jɛnkulu kan. 15Mɔgɔw tun be bɔ n'u ka banabagatɔw yɛrɛ ye ka na u lala siradaw la dɛbɛ ni kalakaw kan, janko Piyɛri tɛmɛtɔ suma ka kɛ u dɔ kan waasa u ka kɛnɛya. 16Mɔgɔw tun be bɔ hali Zeruzalɛmu dafɛ duguw la, k'u ka banabagatɔw ni jinatɔw ta ka na. U bɛɛ fana tun be kɛnɛya.\nCidenw be tɔɔrɔla Yezu tɔgɔ kosɔn\n17O la, sarakalasebagaw kuntigiba n'a ka dakɔrɔsigiw minw ye *Saduseɲɛw ye, u bɛɛ dimininba 18wilila ka ciden nunu minɛ jama ɲana k'u don kaso la. 19Nga Matigi y'a ka mɛlɛkɛ ci sufɛ ka na kasobon daa yɛlɛ ka bɔ ni ciden nunu ye k'a fɔ u ye ko 20u ka taga Alabatosoba kɔnɔ, ka kisili kuma fɔ mɔgɔw ye.\n21U ye mɛlɛkɛ ka kuma bato. Sɔgɔma joona, u sera Alabatosoba kɔnɔ k'a daminɛ ka mɔgɔw kalan.\nO tuma na, sarakalasebagaw kuntigiba n'a ka dakɔrɔsigiw tagara u ka ɲɔgɔnyeyɔrɔ la. U ye zuwifuw ka kititigɛlaw bɛɛ lajɛn, ka sɔlidasiw bila k'u ka taga cidenw bɔ kaso la ka na n'u ye. 22Nga u tagara se, u ma cidenw sɔrɔ kasobon kɔnɔ. U segira ka taga o ɲafɔ ko: 23«An tagara se ka daa yɛlɛ ka don, an ma mɔgɔ si sɔrɔ yen. K'a sɔrɔ dakɔlɔsibagaw tun be daa la, a fana tun sɔgɔnin lo ka ɲa.»\n24Alabatosoba kɔlɔsibagaw ɲamɔgɔ, ni sarakalasebagaw kuntigiw y'o kibaru nin mɛn, u bɛɛ kɔnɔnafilila kosɔbɛ. U tora ka ɲɔgɔn ɲininga ko koo nin laban bena kɛ cogo di. 25K'u t'o la, mɔgɔ dɔ nan'a fɔ u ye ko: «A filɛ, aw ye mɔgɔ minw don kaso la, u b'a la ka jama kalan Alabatosoba kɔnɔ.»\n26O tuma na, Alabatosoba kɔlɔsibagaw ɲamɔgɔ n'a ka mɔgɔw tagara yen ka cidenw wele. Nga u m'u jagoya, bari u tun be siran ko jama kana na u bon ni kabakuruw ye.\n27U nana ni cidenw ye u ka kiti tigɛyɔrɔ la. Sarakalasebagaw kuntigiba y'u ɲininga ko: 28- «An tun ma kangari la aw ye ko aw kana mɔgɔw kalan a ka koo la wa? Nga aw ye Zeruzalɛmukaw tulo fa n'aw ka kalan ye. O tuma na, aw b'a fɛ cɛɛ nin fagako hakɛ ka ben anw kan le wa?»\n29O la, Piyɛri ni ciden tɔw y'u jaabi ko: «Anw te se ka ban Ala sago la ka adamadenw ta kɛ. 30Aw tun ye Yezu min gwengwen k'a faga lɔgɔ kan, an bɛmaw ka Ala y'a kunun, 31k'a kɛ mɔgɔbaba ye, k'a sigi a yɛrɛ kinibolo la masaya la, ani k'a kɛ kisibaga ye, janko ale sababu la, Isirayɛlidenw ka nimisa ka faran u ka kojuguw la, Ala k'u ka hakɛw yafa. 32Ala ye koo minw kɛ, an y'o seerew ye ani Nii Senuman, Ala ye min di a sagokɛlaw ma.»\n33Cidenw ka kuma nunu ye kititigɛlaw dusu gwan fɔɔ u y'a fɔ k'u ka kan ka faga. 34Nga *Fariziɲɛ dɔ tun be kititigɛlaw cɛma, a tɔgɔ tun ko Gamaliyɛli, sariya karamɔgɔ tun lo. Bɛɛ tun be boɲa la a kan. Ale wilila k'a fɔ ko cidenw ka bɔ kɛnɛma fɔlɔ. 35O kɔ, a ko: «Eyi! Isirayɛlidenw, aw bena koo min kɛ mɔgɔ nunu na, aw y'a jati minɛ ka ɲa! 36A ma mɛn kosɔbɛ, Tedasi wilila ko ale ye mɔgɔbaba ye. Mɔgɔw tugura a kɔ fɔɔ ka se mɔgɔ kɛmɛ naani ɲɔgɔn ma. U y'a faga tuma min na, a kɔmɔgɔw bɛɛ ma jɛnsɛn ka tunu wa? 37O kɔ, Ɔrɔmukaw tun be jamanadenw jatira tuma min na, Zuda ka bɔ Galile wilila n'a kɔmɔgɔ caaman ye ka muruti. U y'ale fana faga, a kɔmɔgɔw bɛɛ jɛnsɛnna. 38Ayiwa, ne b'a fɔ aw ye, aw kana mɔgɔ nunu ka koo nin ta aw kuun na tugu, aw y'u to. N'o y'a sɔrɔ n'u ka ŋaniya, walima u ka baara bɔra adamadenw na, a bena na cɛn. 39Nga n'o y'a sɔrɔ ni Ala nɔɔ lo, aw tena se ka foyi kɛ u la. An k'an yɛrɛ kɔlɔsi an kana kɛ Ala juguw ye.»\nAyiwa, u sɔnna Gamaliyɛli ka kuma na. 40U ye cidenw wele k'u bugɔ ni golokamiw ye ka ban, u ye kangari la u ye k'u kana Yezu tɔgɔ wele abada. U y'u bila ka taga. 41Cidenw nisɔn diyanin bɔra kiti tigɛyɔrɔ la, bari Ala ye boɲa la u kan min kɛra u lɔgɔbɔko ye Yezu tɔgɔ kosɔn. 42Loon o loon, Yezu min ye Ala ka Mɔgɔ wolomanin ye, cidenw tun be to ka taga ale ka kibaru diman fɔ mɔgɔw ye Alabatosoba kɔnɔ, ani u yɛrɛ ka soow kɔnɔ.


MAKABEW FILANAN 14 AKKDC08 - Saan saba tɛmɛnin kɔ, Zuda - Bible Search\nMAKABEW FILANAN 13 MAKABEW FILANAN 15\nMAKABEW FILANAN 14\nAlikime be Zuda jalaki\n(Mak fɔlɔ 7.1-38)\n1Saan saba tɛmɛnin kɔ, Zuda n'a ka mɔgɔw y'a mɛn ko Selekusi dencɛ Demetiriyusi tun sera Tiripoli kurun lɔyɔrɔ la ni kɛlɛbolo barikaman ye, ani kurunw. 2A tun ye jamana minɛ, ka Antiyokusi halaki, ani Liziyasi, a mɔna min kɔrɔ. 3Alikime tɔgɔla dɔ tun be yen. Fɔlɔ la, a tun ye sarakalasebagaw kuntigi ye, nga a tugura k'a yɛrɛ nɔgɔ ni girɛkiw ka landaw ye muruti tuma na. A y'a faamu ko a tun tena se ka kisi cogo si la, walima ka don Ala ka sarakabɔyɔrɔ la tugu. 4O la, a tagara masacɛ Demetiriyusi fɛ girɛkiw ka masaya saan 151nan ɲɔgɔn na ni masafugulan sanulaman ye, ani ka tenfuraburu fara o kan a tun ka kan ka minw di ka kɛɲɛ ni Alabatosoba landa ye. Nga a ma foyi fɔ o loon na.\n5Demetiriyusi n'a ladibagaw y'a wele ɲɔgɔnye la tuma min na k'a ɲininga zuwifuw ka miiriyaw n'u ka kolatigɛninw na, o kɛra waatiɲuman ye Alikime fɛ ka se k'a ka nalomanyako kɛ. 6A y'a jaabi ko: «U be zuwifu minw wele ko Asideɲɛw,g Zuda Makabe le be olu ɲafɛ. U be to ka kɛlɛ wili, ani ka mɔgɔw kɔnɔnasu, u te mara to ɲasuma na. 7Olu sababu la, ne yɛrɛ fana gwɛnna ka n niin bɔ cɛɛn na. O ye sarakalasebagaw kuntigi ka baara koo ye. Ne nakun yan, o ye 8masacɛ ka hɛrɛ sɔrɔko ye. Ne be hami o le la fɔlɔ sɔbɛ la. Nga ne be miiri anw fasodenw ka hɛrɛ la fana. Bari ne ye mɔgɔ minw tɔgɔ fɔ sisan, olu ka yada b'an ka siya bɛɛ bila tɔɔrɔba la. 9O la masacɛ, ne b'i dali i ka sɛgɛsɛgɛli kɛ kosɔbɛ koo nin na, ka sɔn ka janto an ka jamana n'an ka siya kisiko la ka bɔ tɔɔrɔ nin na. Bari, i be to k'i ka ɲumanyaba yira bɛɛ la. 10Ka Zuda to sii la, jamana te na to hɛrɛ la.»\n11A tilara kuma na dɔrɔn, Zuda koo ka go masacɛ ka mɔgɔsɔbɛ tɔ minw ye, olu banbana ka Demetiriyusi dusu gwan. 12O yɔrɔnin kelen, ale ye Nikanɔri woloma, min tun ye kɛlɛkɛsamaw kuntigi ye. A y'a kɛ Zude mara kuntigi ye, k'a ci yen 13ko a ka Zuda faga, k'a ka mɔgɔw jɛnsɛn, ani ka Alikime sigi sarakalasebagaw kuntigibaya la, Alabatosoba kunna, min ka bon ni batolikɛsow bɛɛ ye diɲɛ kɔnɔ. 14Zude mara Alaɲasiranbali minw tun bolila Zuda ɲa, olu caaman donna Nikanɔri ka kɛlɛdenw cɛma. U tun be miiri ko zuwifuw ka bɔnɛ n'u ka tɔɔrɔw bena kɛ olu ka nafa ye.\nNikanɔri be teriya don ni Zuda ye\n15Zuwifuw y'a mɛn ko Nikanɔri be gwɛrɛla, ko Alaɲasiranbali wilila kɛlɛ kama. U ye buguri kɛ u yɛrɛ kuun na, ka Ala dali, min y'u ka siya woloma k'a kɛ a ta ye kudayi, min be to k'a ka mɔgɔw dɛmɛ ni taamasiɲɛ yetaw ye. 16U kuntigi ko u ka wili ka taga. O yɔrɔnin kelen, u wilila ka taga kɛlɛ kɛ n'u juguw ye dugudennin dɔ gɛrɛfɛ min tɔgɔ ko Deso.h 17Zuda baden Simɔn tun ye kɛlɛ daminɛ ni Nikanɔri ye, nga Simɔn juguw barila ka na, o kosɔn, u tun ser'a kɔrɔ dɔɔni. 18O bɛɛ n'a ta, Zuda ka kɛlɛdenw jaa tun ka gwɛlɛ n'u hakili siginin tun be cogo min na kɛlɛw la, u tun be minw kɛ u faso kosɔn, Nikanɔri y'o mɛn tuma min na, a sigara kɛlɛ nin la n'a bena se. 19O la, a ye Pozidoniyusi, ni Tewodɔti, ani Matatiyasi ci ka taga bɛn ni zuwifuw ye. 20Zuda y'u ka fɔtaw sɛgɛsɛgɛ kosɔbɛ tuma min na, a y'o ɲafɔ a ka kɛlɛdenw ye. U bɛɛ y'a yira ni miiriya kelen ye, k'u sɔnna bɛɛn nin na. 21U ye loon sigi ko kuntigiw bena ɲɔgɔn ye o loon na danna. Wotoro dɔw gwɛrɛla ka bɔ faan dɔw la, u ye mɔgɔbasigilanw bila. 22Zuda tun ye mɔgɔw sigi yɔrɔɲumanw na, kɛlɛkɛminanw be minw bolo n'u labɛnnin be ka bɔ ni u juguw barila ka janfako dɔ kɛ. Nga ɲɔgɔnye nin labanna bɛɛn kɔnɔ. 23Nikanɔri tora Zeruzalɛmu, a ma kotilenbali si kɛ. Jamakulu minw tun nan'a kɔ, a y'o labila. 24Zuda tun be n'a ye tuma bɛɛ, bari a koo tun ka di cɛɛ nin ye kosɔbɛ. 25A y'a ladi ko a ka furu ka deenw sɔrɔ. Zuda furu la, k'a daminɛ k'a sii dagamu hɛrɛ la.\nNikanɔri ni Zuda ka bɛɛn be nagasi\n26Alikime y'a ye ko Nikanɔri ni Zuda bɛnna kosɔbɛ. O la, a y'u ka bɛɛn sɛbɛ dɔ sɔrɔ ka ta'a fɔ Demetiriyusi ye ko: «Nikanɔri be koo dɔw kɛra minw te bɛn ni fanga sariyaw ye. A ko Zuda bena ale nɔɔ ta, ale do ye ele ka mara kɛlɛɲɔgɔn yɛrɛ ye.» 27Mɔgɔkolon nin ka galon ye masacɛ dusu wili. A ye sɛbɛ ci Nikanɔri ma k'a fɔ a ye ko a ma sɔn bɛɛn nin la fewu, ko a ka Makabe siri ni jɔrɔkɔw ye k'a ci Antiyɔsi joona joona.\n28Nikanɔri ye bataki nin sɔrɔ tuma min na, a hakili ɲagamina. Bari, ka bɛɛn cɛn ni mɔgɔ jalakibali ye, o tun bena digi a la. 29Nga a tun te se ka koo kɛ ni masacɛ sago tɛ minkɛ, o la, a tora ka waatiɲuman ɲini ka cira nin ɲanabɔ ni cekuya ye. 30Makabe fana y'a kɔlɔsi k'a ye ko Nikanɔri sumana ale faan fɛ, ko a tun be to k'a minɛ ka ɲa cogo min na, ko a t'o kɛ tugu. A y'a miiri k'o kɔrɔ te koɲuman ye. O la, a y'a ka mɔgɔw caaman lajɛn, ka taga dogo janko k'a yɛrɛ bɔsi Nikanɔri bolo. 31Nikanɔri y'a ye ko Zuda y'ale janfa minkɛ, a tagara Ala ka soba senuman nin na. O y'a sɔrɔ sarakalasebagaw tun be saraka bɔra a cogo la. A y'a fɔ u ye ko u ka Zuda don ale bolo. 32Olu kalila k'a fɔ ko a be mɔgɔ min yɔrɔ ɲinina, olu t'o yɔrɔ lɔn. O la, 33Nikanɔri y'a kinibolo sin Alabatosoba ma ka kali k'a fɔ ko n'u ma Zuda sirinin don ale bolo, ko ale bena Alabatosoba nin ci pepewu ka sarakabɔyɔrɔ halaki, ani ka Diyɔnizɔsi batoso ɲanaman lɔ yan yɔrɔ la. 34O fɔnin kɔ, a y'a ka sira minɛ. Nga sarakalasebagaw y'u bolow sin Sankolotigi ma, min y'an ka siya dɛmɛ kɛlɛ la tuma bɛɛ, k'a dali ko: 35«Matigi, e min mako te foyi la, a diyara i ye i batoso ka kɛ an cɛma, e siginin be min kɔnɔ. 36O la sisan, Matigiɲuman, e min ɲɔgɔn te yi, i ka soo nin mara kudayi, foyi kan'a nɔgɔ tugu, ale min saniyara a ma mɛn.»\nArazisi ka saya\n37Zeruzalɛmu cɛkɔrɔbaw cɛma, mɔgɔ dɔ tun be yen min tɔgɔ ko Arazisi. Dɔ ye ale koo fɔ Nikanɔri ye. Cɛɛ nin sɔbɛ tun donnin be a ka siya koo la, a tɔgɔɲuman bɔra kosɔbɛ. U tun b'a wele zuwifuw faa, a ka kanuya kosɔn olu faan fɛ. 38Bari murutili daminɛwaati la, u tun y'a jalaki ko a be to ka zuwifuw ka landaw kɛ. O la, a tun y'a yɛrɛ saraka zuwifuya tangako la kosɔbɛ. 39Juguya min tun be Nikanɔri kɔnɔ zuwifuw faan fɛ, a tun b'a fɛ k'o yira minkɛ, a ye kɛlɛden mɔgɔ kɛmɛ duuru ni kɔ ci ko ka taga Arazisi minɛ. 40Bari a tun be miiri ko n'a y'ale minɛ, k'o bena digi zuwifuw la haali. 41A ka kɛlɛdenw tun be ɲini ka sangaso minɛ. U tun be luda karila, a tun fɔra u ye ko u ka tasuma don sangaso dondaw la. Arazisi y'a ye ko boliyɔrɔ te yen minkɛ, a y'a ka murujan sin a yɛrɛ ma. 42Ka sa kunkɔrɔta la, o tun ka fisa ale fɛ ka don kojugukɛlaw bolo, u k'a dɔgɔya min man kan n'a ka kunkɔrɔta ye. 43Nga kɛlɛ gwankojugu fɛ, a ma se k'a yɛrɛ faga. Kɛlɛdenw tun be girinna ka don soo kɔnɔ tuma min na, a bolila dugu laminikogo kan, a ma siga, a y'a yɛrɛ fili jama bolo ni jagwɛlɛya ye. 44Bɛɛ girinna ka bɔ kɔfɛ, a benna yɔrɔlakolon cɛmancɛ la. 45A tun be ninakilila halibi. Dusugwɛlɛya kosɔn, a wilila, joli be woyora, a tɔɔrɔnin be kosɔbɛ a ka mandiminɔw bolo. A bolila ka jama cɛtigɛ, ka taga yɛlɛ kabakurujan dɔ kan. 46A joli bɔnna ka ban, a y'a yɛrɛ nugu minɛ n'a bolo fila ye k'u sama ka fili jama kan. A ye nii tigi dali ko a k'u kɔsegi ale ma loon dɔ. A sara ten.


<< < Ezekiyɛli 7 > >>\nYawe Yɛnŋɛlɛ làa Izirayɛli tara ti kɔsanga wogo ki yo\n1 Yawe Yɛnŋɛlɛ làa li sɛnrɛ ti kan na yeri, ma yo fɔ: 2 Mboro wo na, sɛnwee pyɔ, mi ŋa ye Fɔ, Yawe Yɛnŋɛlɛ le, pa mì yo yɛɛn Izirayɛli tara woolo pe wogo na fɔ: «Izirayɛli tara ti kɔsanga wì gbɔn, kɔsanga wì gbɔn tara ti kɛɛ tijɛrɛ ki ni fuun ki na. 3 Koni ye wogo ki kɔsanga wì gbɔn; mi yaa na naŋgbanwa kala li wa ye na. Mi yaa kiti kɔn ye na mbe yala ye tangalɔmɔ pi ni, mbe ye katijangara nda fuun yè pye ti go kala li taga ye na. 4 Mi se ka ye wele ye yuŋgbɔgɔrɔ mbe pye na na, mi se ka ye yinriwɛ ta; katugu mi yaa ye tangalɔmɔ pi fɔgɔ tɔn ye na konaa ye katijangara ti ni, to nda ye koro na piin wa ye yɛɛ sɔgɔwɔ. Pa kona ye yaa ki jɛn fɔ muwi mi yɛn Yawe Yɛnŋɛlɛ le.»\n5 Pa we Fɔ, Yawe Yɛnŋɛlɛ lì yo yɛɛn fɔ: «Jɔlɔgɔ, jɔlɔgɔ yɛn na paan, ŋga lere faga cɛnlɛ yan! 6 Kɔsanga wi yɛn na paan! Ee, kɔsanga wi yɛn na paan! Jɔlɔgɔ ki yɛn na paan ye mɛgɛ ni; ki wele kila paan. 7 Yoro mbele ye yɛn ma cɛn wa tara ti ni, ye tɔngɔsanga wì gbɔn. Wagati wì gbɔn, kiti kɔnwagati wì yɔngɔ. Jatere piriwɛn tinmɛ pi yɛn wa yanwira ti na, yɔgɔrimɔ tinmɛ ma pi yɛn wa. 8 Koni, mi yaa na naŋgbanwa gbɔɔ kala li wa ye na, mbanla naŋgbanwa ndorogo kala li pye ye na fɔ sa gbɔn wa li kɔsaga ki na. Mi yaa kiti kɔn ye na mbe yala ye koŋgolo ke ni, mbe ye katijangara ti go kala li taga ye na. 9 Mi se ka ye wele ye yuŋgbɔgɔrɔ mbanla ta, mi se ka ye yinriwɛ ta; katugu mi yaa ye tangalɔmɔ pi fɔgɔ tɔn ye na konaa ye katijangara ti ni, to nda ye koro na piin wa ye yɛɛ sɔgɔwɔ. Pa kona ye yaa ki jɛn fɔ muwi mi yɛn Yawe Yɛnŋɛlɛ le, na li yɛn na ye gbɔɔn.\n10 «Kiti kɔnpilige ki wele! Ki ŋga ki yɛn na paan! Jɔgɔwɔ pi yɛn na paan. Lewɛlɛwɛ kapyere ti yɛn na lege na kee yɛgɛ, yɛɛ gbɔgɔwɔ pi yɛn na gbogo na kee yɛgɛ. 11 Lewɛlɛwɛ kapyere tì kanŋga ma pye paa kanŋgaga yɛn, ŋga pè yirige mbaa kapege piin ki ni. Lere wo wa kpɛ se ka koro wa pe ni, pe yarijɛndɛ ta kpɛ se ka koro, pe lɛgɛwɛ po naa pi ni fuun, wa se ka koro, pe gbɔgɔwɔ pa se ka koro. 12 Wagati wì gbɔn, kiti kɔnpilige kì yɔngɔ. Kii daga lɔfɔ wila yɔgɔri, kii daga pɛrɛfɔ wi pye yɛsanga ni; katugu na naŋgbanwa gbɔɔ pi yaa yiri leele pe ni fuun pe kɔrɔgɔ. 13 Pɛrɛfɔ wi se ka ya mboo yaripɛrɛgɛ ki ta naa, ali na wiga koro go na o; katugu yariyanga ŋga ki yɛn naga nari fɔ ki janwa ŋa wi ni fuun wi yaa ka tɔngɔ, ki kala li se koro mbapyewe. Pe ni fuun nuŋgba nuŋgba pe kambasinŋge ki kala na, lere kpɛ se ka ya mboo yɛɛ shɔ. 14 Pe yaa ka mbanlaga ki win mbe kala pyew li gbɛgɛlɛ, ɛɛn fɔ lere kpɛ se ka ta mbe kari wa malaga ki na, katugu na naŋgbanwa pi yaa yiri janwa wi ni fuun wi kɔrɔgɔ.»\nYɛnŋɛlɛ li yaa Izirayɛli woolo pe kapere ti fɔgɔ tɔn pe na\n15 «Tokobi wi yaa kaa jɔgɔwɔ piin wa ca ki puŋgo na, yambewe po naa fuŋgo ki ni, ti yaa ka pye wa ca nawa pi ni. Lere ŋa ka pye wa wasege ki ni, tokobi wi yaa wo gbo; lere ŋa ka pye wa ca nawa, fuŋgo konaa yambewe pi ni, ti yaa wo gbo. 16 Leele mbele ka ka koro go na, poro yaa fe mbe kari wa yanwira ti na, paa yanwira gbunlundɛrɛ keteŋgele yɛn; pe ni fuun pe yaa kaa jɛɛn pe yɛɛra kajɔgɔrɔ ti kala na.\n17 Pe ni fuun pe kɛyɛn yi yaa ka fanla pe na,\npe kanŋguuro ti yaa kaa seri pe na.\n18 Pe yaa ka jatere piriwɛn yaripɔrɔ le pe yɛɛ na,\nsunndo kɔngɔ yaa ka pe yigi.\nFɛrɛ yaa ka pye pe yɛrɛ ti na,\npe yaa ka pe ni fuun pe yinrɛ ti kulu pe na jatere piriwɛn pi na.\n19 Pe yaa ka pe warifuwe wi wa wa ca nawa koŋgolo ke ni,\npe tɛ wi yaa ka pye pe yeri paa fyɔngɔ yaraga yɛn.\nPe warifuwe nakoma pe tɛ wi se ka ya mbe pe shɔ Yawe Yɛnŋɛlɛ li naŋgbanwa pilige ki na.\nPe se ka yaraga ka ta mbe ka mbe pe fuŋgo ki kɔ,\nnakoma mbe ka mbe tin;\nkatugu ko yarijɛndɛ to tìla pye pe puŋguwɔ pi go ye, ma ti a pè kapege pye.\n20 Pe fereyaara tiyɔnrɔ tìla pye pe yɛɛ gbɔgɔwɔ pi go;\na pè si ta lɛ ma yarisunndo yanlɛrɛ gbegele ti ni, nda tì tijanga ma tisaw.\nKi kala na, mi ŋa Yɛnŋɛlɛ, mi yaa ti kanŋga mberi tɛgɛ fyɔngɔ yaara pe kan.\n21 Mi yaa ti nambanmbala pele mbe pan pe pe kɛɛ yaara ti shɔ pe yeri,\nmbe ti lepeele pele mbe ki yaara ti koli mbe kari ti ni, mberi tɛgɛ fyɔngɔ ni.\n22 Mi yaa ka puŋgo le pe ni,\npe yaa kanla kɔrɔgɔ† ki tɛgɛ fyɔngɔ ni.\nBeŋganri pyefɛnnɛ pele yaa ka pan mbe ye wa ki ni, mbege tɛgɛ fyɔngɔ ni.\n23 «Ye yɔngɔwɔ gbegele†,\nkatugu tara tì yin legbogo kiti kagala ke ni,\na ca kì yin lewɛlɛwɛ kapyere ti ni.\n24 Mi yaa ti cɛngɛlɛ ŋgele kè pe ke ni fuun na, ke pan,\nmbe pan mbe pe yinrɛ ti shɔ pe yeri mberi ta.\nMi yaa ka pe fanŋga fɛnnɛ pe yɛɛ gbɔgɔwɔ pi kɔ,\nmbe pe yarisunndo gbɔgɔsara ti tɛgɛ fyɔngɔ ni.\n25 Jatere piriwɛn yaa ka pan pe yeri,\npe yaa kaa yɛyinŋge lagajaa, ɛɛn fɔ pe se sigi ta.\n26 Jɔlɔgɔ ka yaa kaa tari jɔlɔgɔ ka na,\nsɛnpere ta yaa kaa nuru mbaa tari sɛnpere ta na.\nPe yaa kaa Yɛnŋɛlɛ yɔn sɛnrɛ yofɛnnɛ pe yɛnri mbe yo paa yariyanra yaan pe kan,\nsaraga wɔfɔ wi se kaa lasiri sɛnrɛ ti nari leele pe na naa,\nyɛrɛwɛ sɛnrɛ se kaa taa lelɛɛlɛ pe yeri naa.\n27 Wunlunaŋa wi jatere wi yaa ka piri wi na,\nwunluwɔ pyɔ wi sunndo wi yaa kaa kɔɔn wi na;\ntara woolo pe kɛyɛn yi yaa kaa seri pe na fyɛrɛ ti kala na.\nMi yaa ka pe sara mbe yala pe tangalɔmɔ pi ni;\nmi yaa ka kiti kɔn pe na mbe yala pe kapyegele ke ni.\nPa kona pe yaa ki jɛn fɔ muwi mi yɛn Yawe Yɛnŋɛlɛ le.»


Ebu 4 AKKDC08 - Ala y'a daa di ko an bena se ka don ka - Bible Search\nEbu 3 Ebu 5\n1Ala y'a daa di ko an bena se ka don ka lafiɲɛ a ka yɔrɔ labɛnnin kɔnɔ. O dadili nin be seen kan halibi. O la, an k'an yɛrɛ minɛ waasa mɔgɔ si kana to kɔfɛ. 2Anw ye Ala ka kuma min mɛn, olu fana tun y'o mɛn. Nga o ma foyi ɲa u ye bari u ma u jigi la a kan.\n3- An minw y'an jigi la a kan, an bena don o lafiɲɛyɔrɔ nin na, Ala y'a fɔ min koo la ko:\n«Dimikojugu fɛ, ne y'a fɔ k'a gwɛlɛya ko\nAyiwa, koo bɛɛ tun labɛnna ka ban diɲɛ dantuma na. 4- A fɔra lɔgɔkun laban loon koo la Ala ka kuma na ko:\n«Ala tilara a ka baara bɛɛ la,\nka lafiɲɛ a tile wolonwulanan loon.»\n5- A fɔra ka tɛmɛ ko: «U tena sɔrɔ ka don n ka lafiɲɛyɔrɔ la.»\n6Ayiwa, minw tun kɔnna ka Ala ka kuma mɛn, olu ma se ka don o lafiɲɛyɔrɔ nin na kuma nin batobaliya kosɔn. O la, dɔ wɛrɛw bena don yen. 7- Ala tun ye waati wɛrɛ latigɛ k'o wele ko Bii, a mɛnna, Dawuda tun y'a fɔ Ala barika la i ko a fɔra kɔfɛ cogo min na ko:\naw kana aw dusu gwɛlɛya.»\n8- Ni Isirayɛlidenw tun donna lafiɲɛyɔrɔ nin na Zozuwe sababu la, Ala tun tena lafiɲɛlon wɛrɛ kuma fɔ tugu. 9Ayiwa, lafiɲɛlon ɲanaman maranin be Krista ka jama ye. 10- Bari, min donna Ala ka lafiɲɛyɔrɔ la, o fana be lafiɲɛna a ka baara la i n'a fɔ Ala, lafiɲɛlon na. 11An ka jija o tuma na ka don o lafiɲɛyɔrɔ nin na. An k'an yɛrɛ minɛ waasa mɔgɔ si kana dɛsɛ o yɔrɔ donko la i n'a fo minw ma sɔn ka mɛnikɛ.\n12Ala ka kuma ɲanaman lo, fanga b'a la. A ka fari ni muru faan fila dadiman ye. A be don mɔgɔ dusu la fɔɔ ka nii faran ka bɔ adamadenya la, ani ka kolo ni sɛnmɛ bɔ ɲɔgɔn na. A be mɔgɔ ka miiri, n'a kɔnɔnako bɛɛ sɛgɛsɛgɛ k'u lɔn. 13O danfɛn te yen Ala ɲaa te min ye. U bɛɛ b'a ɲakɔrɔ, u si dogonin te a ma. An bena an ka koow bɛɛ ɲafɔ ale lo ye.\nAla Dencɛ ye sarakalasebagaw kuntigiba ye\n14Ayiwa, sarakalasebagaw kuntigiba ɲanaman b'an fɛ minkɛ, n'o ye Ala Dencɛ Yezu ye, ale ye sankolo cɛtigɛ ka se Ala fɛ. O la, an jigi be min kan, an k'a to o kan. 15Bari, see b'an ka sarakalasebagaw kuntigiba nin ye k'an faamu an ka dɛsɛyɔrɔ la. A ye kɔrɔbɔli sifa bɛɛ sɔrɔ i n'a fɔ anw, nga a ma hakɛ kɛ. 16O tuma na sa, an k'an jigi la a kan, ka gwɛrɛ a ka masasigilan yɔrɔ la ni hakilisigi ye, a ka nɛɛma kosɔn janko a ka makari an na, ka nɛɛma kɛ an ye, k'an dɛmɛ an dɛsɛ tuma na.


Hakili senu deen faan dɔ: Ɲumanya\nKɔrɔsili Sangaso—Kalan | Saan 2018, novanburukalo\nA KALAN KAAN NIN NA Afrikaans Albanais Allemand Altai Alur Amharique Amis Anglais Arabe Arménien Arménien (occidental) Aymara Azéri Azéri (cyrillique) Bachkir Bas allemend Bassa (cameroun) Bengali Bicol Birman Boulou Bulgare Cakchiquel Capverdien Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chol Cibemba Cinyanja Coréen Croate Créole de Guadeloupe Créole du bélize Créole haïtien Damara Dangme Danois Digor Douala Edo Efik Esan Espagnole Estonien Ewé Fidjien Finnois Fon Français Ga Garifuna Georgien Goun Grec Guarani Gujarati Haoussa Herero Hiligaynon Hindi Hiri Motu Hongrois Hébreu Ibanag Igbo Iloko Indonésien Islandais Isoko Italien Japonais Jula Kabye Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kumanji Kurde kumanji (Caucase) Kurde kurmanji (cyrillique) Kwangali Kwanyama Kyangonde Langue des signes coréenne Langue des signes italienne Langue des signes russe Langue des signes sud-africaine Letton Lingala Lituanien Luganda Lunda Luo Luvale Macédonien Malagach Malay Malayalam Mam Mambwé-Lungu Marathi Marshall Maya Mazatec de Huautla Mbunda Mingrélian Mixe Mixtèque (Guerrero) Mongol Moore Motu Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Ndonga Ndébélé Ndébélé(Zimbabwe) Ngabere Norvégien Nzema Néerlandais Népali Okpe Oromo Ossete Otetela Ouzbek Ouzbek (romain) Pangasinan Papiamento (curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Bolivie) Romain Russe Samoan Sango Sepedi Sepulana Serbe Serbe (romain) Sesotho du Lesotho Sesotho d’Afrique du Sud Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tarascan Tatar Tcheque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tsonga Tswana Turc Turkmene Tuvaluan Twi Tzeltal Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zande Zapotec (de l'isthme) Zoulou tamoul tchouvache\nNI MƆGƆ dɔ ye ɲumanya kɛ an ye, o be se k’an hakili sigi ani k’an dusu saalo. N’an y’a ye ko mɔgɔ dɔ b’a janto an na, o ka di an ye kosɔbɛ. A ka di an bɛɛ ye u k’an minɛ ni ɲumanya ye. O la do, an be se ka kɛ n’o jogo ye cogo di?\nKa ɲumanya kɛ, o ye k’i mako don kosɔbɛ mɔgɔw la ani k’a ɲini k’u dɛmɛ i ka kuma n’i ka kɛwalew fɛ. Ka mɔgɔ minɛ ni ɲumanya ye ani k’a kɛ i n’a fɔ i b’a tigi bonya, o tɛ kelen ye. N’i be mɔgɔ kanu sɔbɛ la ani n’i be makari a la, o lo bena i lasun k’a minɛ ni ɲumanya ye. Ka fara o kan, ɲumanya ye hakili senu deen faan dɔ ye kerecɛn ka ɲi ka kɛ ni min ye (Gal. 5:22, 23). Jehova n’a Dencɛ y’a yira cogo di k’u be n’o jogo ye? An be se k’u ladegi cogo di? An bena o lo lajɛ.\nJEHOVA BE ƝUMANYA KƐ BƐƐ YE\nJehova be ɲumanya kɛ ani a b’a janto mɔgɔ bɛɛ la hali “ɲumanlɔnbaliw ni mɔgɔjuguw.” (Luka 6:35). Ɲɛyirali fɛ, a be “tile bɔ mɔgɔjuguw ni mɔgɔɲumanw ye, ka sanji di koɲumankɛlaw ni kojugukɛlaw ma.” (Mat. 5:45). Jehova be fɛɛn caaman di an ma walisa an ka to niin na. Hali minw t’a jati u Danbaga ye, olu fana be nafa sɔrɔ o fɛɛnw na ani u be se ka ninsɔndiya sɔrɔ u la.\nJehova ye min kɛ Adama ni Awa ye, o ye ɲɛyirali ɲuman ye ɲumanya koo la. Jurumu kɛnin kɔ, Adama ni Awa ye “torofuraburuw kalan ɲɔgɔn na k’u yɛrɛ sutara n’o ye.” Nka, Jehova tun b’a lɔn k’u mako tun bena kɛ fani ɲumanw na u bɔnin kɔ Edɛn nankɔtu la. Mun na do? Sabu dugukolo tun dangana ani a tun be “ŋɔni ni binjugu bɔ.” O lo kama Jehova ye “golo ta ka delekew dilan Adama n’a muso ye k’u fɛɛrɛbɔ n’o ye.” O ye ɲumanya wale ye dɛ!—Zɛnɛzi 3:7, 17, 18, 21.\nTiɲɛn lo ko Jehova be ɲumanya kɛ “mɔgɔjuguw ni mɔgɔɲumanw” bɛɛ ye. Nka, a ka di a ye ka ɲumanya kɛ a sagokɛla kantigimanw yɛrɛ lo ye. Ɲɛyirali fɛ, kira Zakari ka wagati la, mɛlɛkɛ dɔ dusu tun tiɲɛna k’a ye ko mɔgɔw ye batosoba lɔli dabila pewu Zeruzalɛmu. Tuma min na o mɛlɛkɛ tun b’a ka haminankow fɔra, Jehova y’a tulo malɔ k’a lamɛn. O kɔ, a ye “kuma ɲuman ani dusu saalo kuma fɔ” o mɛlɛkɛ ye (Zak. 1:12, 13, Bible senuma). Jehova ye kira Eli minɛ o cogo kelen na fana. Wagati dɔ la, Eli fari tun fagara fɔɔ a y’a fɔ Jehova ye ko a k’a to ale be sa. Jehova y’a janto Eli la k’a dusukunnakow lamɛn ani a ye mɛlɛkɛ dɔ ci ka na a jija. Ka fara o kan, Jehova ye Eli hakili sigi ko a kelen tɛ. Tuma min na Eli y’o kuma ɲumanw mɛn ani a mako tun be dɛmɛ min na a y’o sɔrɔ, a sera k’a ka cii dafa (1 Mas. 19:1-18). Jehova ye ɲɛyirali ɲuman ye ɲumanya koo la. A sagokɛlaw cɛma, jɔn lo sera k’a ladegi koɲuman?\nYEZU: CƐƐ MIN KA ƝUMANYA KA BON\nYezu ka cidenya baara la dugukolo kan, a tun b’a janto mɔgɔw la ani k’u minɛ ni ɲumanya ye. A tun tɛ kuma fɔ ka digi mɔgɔ la, a tun tɛ kuncɛbaya kɛ. A y’a fɔ ni dususuman ye ko: “Aw minw nii tɔɔrɔnin lo, ni sigɛn b’aw kan, aw ka na ne fɛ, ne bena lafiya di aw ma . . . bari ne tena jɔnya ni sigɛn gwiliman la aw kan.” (Mat. 11:28-30). Yezu ka ɲumanya kosɔn, a tun mana taga yɔrɔ o yɔrɔ, mɔgɔw tun be tugu a kɔ. Mɔgɔw “hinɛ donna a la” minkɛ, a y’u balo, ka banabagatɔw ni farikolo dɛsɛbagatɔw kɛnɛya. A y’u kalan “fɛɛn caaman na” fana a Faa koo la.—Mariki 6:34; Mat. 14:14; 15:32-38.\nYezu tun be mɔgɔw faamu fana ani a tun b’a lɔn u mako be min na. O b’a yira ko a ka ɲumanya tun ka bon. Mɔgɔ minw bɛɛ tun be Yezu yɔrɔ ɲini sɔbɛ la, a tun b’u minɛ ni ɲumanya ye. A tun b’o kɛ hali n’u nawagati tun bɛnnin tɛ (Luka 9:10, 11). Ɲɛyirali fɛ, jolibɔn bana tun be muso dɔ la. A siranninba magara Yezu ka fani dagolo la sabu a jigi tun b’a la ka kɛnɛya. Ka kɛɲɛ ni Musa ka sariya ye, o muso tun nɔgɔnin lo (Lev. 15:25-28). O bɛɛ n’a ta, Yezu m’a jalaki. O muso tun tɔɔrɔnin lo kabi saan 12. O kama, a makari ye Yezu minɛ ani a y’a fɔ a ye ko: “N balimamuso, i kisira i ka lanaya barika la. Taga hɛrɛ la, i kɛnɛyanin ka to.” (Mariki 5:25-34). Nin koo b’a yira ko Yezu ka ɲumanya ka bon yɛrɛ le!\nƝUMANYA TƐ ƝƐ KƐWALE ƝUMANW KƆ\nAn ye ɲɛyirali minw kofɔ, u b’a yira ko ɲumanya sɔbɛ be yira kɛwalew lo fɛ. Yezu y’o lo yira a ka ntalen na, a ye min la Samarikacɛ ka ɲumanya koo la. Benkannikɛlaw tun ye cɛɛ dɔ bugɔ fɔɔ k’a kirin ka taga k’a to sira kan. Samarikacɛ makarila o cɛɛ la hali k’a sɔrɔ bɛɛn tun tɛ Samarikaw ni Yahutuw cɛ. Samarikacɛ ka ɲumanya lo y’a lasun k’o cɛɛ dɛmɛ. A y’a ka jolidaw furakɛ ani a tagara n’a ye lonan jigiyɔrɔ dɔ la. O kɔ, a ye wari di jatigicɛ ma walisa a ka cɛɛ mandiminin ladon. A yɛrɛ y’a fɔ ko n’o wari ma bɔri kɛ, a bena na a tɔɔ sara.—Luka 10:29-37.\nƝumanya be se ka yira kuma ɲumanw ni jijali kumaw fana fɛ. Bibulu b’a fɔ ko: “Haminako be mɔgɔ barika ban. Nga kumaɲuman be mɔgɔ nisɔn diya.” (Talenw 12:25). Ɲumanya ni hinɛ be se k’an lasun ka jijali kumaw fɔ tɔɔw ye walisa k’u barika bonya. * An be kuma ɲuman minw fɔ mɔgɔw ye, o b’a yira ko an b’an janto u la. O kumaw bena u jija ani u bena se k’u ka gwɛlɛyaw muɲu.—Talenw 16:24.\nAN KA KƐ N’O JOGO YE\nƝumanya ye Ala ka jogo dɔ ye. Ala do ye an dan “a yɛrɛ jaa la.” O kama, adamaden kelen kelen bɛɛ be se ka kɛ n’o jogo ye (Zɛnɛzi 1:27). Ɲɛyirali fɛ, Ziliyusi tun ye Ɔrɔmu sɔrɔdasi kuntigi dɔ ye. A tun ɲinina a fɛ ko a ka taga ni ciden Pol ni kasoden wɛrɛw ye Ɔrɔmu. Bibulu b’a fɔ ko Ziliyusi ye Pol minɛ ka ɲɛ. A yɛrɛ ye “sira d’a ma ko a be se ka ta’a lɔnbagaw yɔrɔ filɛ dugu kɔnɔ, k’a makoyafɛn sɔrɔ u fɛ.” (Kɛw. 27:3). Kɔfɛ, tuma min na u ka kurun tiɲɛna Maliti dugu gɛrɛfɛ, dugumɔgɔw ye Pol ni tɔɔw “minɛ ka ɲa.” Malitikaw yɛrɛ ye tasumaba mana u ye walisa u k’u yɛrɛ ja (Kɛw. 28:1, 2). Malitikaw y’a yira k’u ka ɲumanya ka bon yɛrɛ le! Nka, ɲumanya tɛ dan kɛwale ɲumanw ma an be minw kɛ tuma kelen kelen.\nWalisa k’an koo diya Ala ye koɲuman, an ka ɲi ka ɲumanya kɛ tuma o tuma. O kama, Jehova b’a fɔ ko an ka “kɛ mɔgɔɲumanw ye.” (Kɔlɔs. 3:12). Hali ni ɲumanya ye Ala ka jogo dɔ ye, a man nɔgɔ ka ɲumanya kɛ tuma o tuma. Mun na do? N’a sɔrɔ kuma man di an ye, an hakili siginin tɛ, u b’an kɛlɛ wala an be miiri an yɛrɛ dɔrɔn koo la tuma dɔw la. O be se k’a to a be gwɛlɛya an ma ka ɲumanya kɛ. Nka, an be se ka see sɔrɔ o gwɛlɛyaw kan. Cogo di do? An ka hakili senu deli Jehova fɛ ani an k’a ka ɲumanya ladegi.—1 Kor. 2:12.\nAn ka ɲɛnamaya kɔnɔ, yala an ka ɲi ka ɲumanya kɛ bɛrɛbɛrɛ koo dɔw la wa? An k’an yɛrɛ ɲininga ko: “Yala n’ be makari tɔɔw la k’u lamɛn wa? Yala n’ be n’ janto tɔɔw ka makoyaw la wa? Yala a mɛɛnna n’ ma ɲumanya kɛ mɔgɔ dɔ ye min tɛ n’ somɔgɔ wala n’ teri sɔbɛ dɔ ye wa?” O kɔ, an be se ka laɲinita dɔw latigɛ an yɛrɛ ye. Ɲɛyirali fɛ, an ka teli ka kɛ ni mɔgɔ minw ye, an be se k’a ɲini k’u lɔn ka ɲɛ, sanko an kerecɛnɲɔgɔnw. O cogo la, an bena u ka koow cogoya faamu ani an bena a lɔn u mako be min na. N’an tun b’u nɔɔ na, a tun bena diya an ye u ka ɲumanya min kɛ an ye, an k’o ɲɔgɔn kɛ u ye (Mat. 7:12). A laban, n’an be Jehova deli, a bena an dɛmɛ ka ɲumanya kɛ tɔɔw ye.—Luka 11:13.\nƝUMANYA B’A TO AN KOO BE DIYA MƆGƆW YE\nCiden Pol y’a fɔ ko fɛɛn minw b’a yira ko ale ye Ala ka baarakɛla ye, u dɔ ye “ɲumanya” lo ye (2 Kor. 6:3-6). Pol tun koo ka di mɔgɔw ye sabu a tun b’a mako don u la. A y’o yira a ka kɛwalew n’a ka kuma ɲumanw fɛ (Kɛw. 28:30, 31). O cogo kelen na, an ka kɛwale ɲumanw be se k’a to mɔgɔw be na tiɲɛn sira kan. N’an be ɲumanya kɛ bɛɛ ye, hali minw b’an kɛlɛ, an be se k’u dusu sɔrɔ ani u tɛna an kɛlɛ tugun (Ɔrɔm. 12:20). N’a sɔrɔ loon dɔ, u yɛrɛ bena sɔn ka Bibulu ka tiɲɛnkalanw lamɛn.\nMinw suu bena kunu ka ɲɛnamaya kɛ alijɛnɛ kɔnɔ dugukolo kan, u caamanba bena kabakoya k’a ye ko mɔgɔw be ɲumanya kɛra u ye sɔbɛ la. N’a sɔrɔ a bena kɛ u siɲɛ fɔlɔ ye k’a ye mɔgɔw be ɲumanya kɛra u ye. O bena u lasun ka ɲumanya kɛ tɔɔw ye fana. Mɔgɔ o mɔgɔ bena ban ka ɲumanya kɛ ani ka mɔgɔ wɛrɛw dɛmɛ, o tigi tɛna sigiyɔrɔ sɔrɔ alijɛnɛ kɔnɔ kudayi. Nka, minw be tɔɔw minɛ ni ɲumanya ani kanuya ye, olu bena ɲɛnamaya kɛ fɔɔ abada (Zab. 37:9-11). Hɛɛrɛ ni lafiya lo bena kɛ o wagati la! Nka, sanni o wagati ka se, nafa juman lo b’a la ka ɲumanya kɛ sisan?\nNAFA MIN B’A LA KA ƝUMANYA KƐ\nBibulu b’a fɔ ko: “Koɲumankɛbaga b’o kɛ a yɛrɛ le ye.” (Talenw 11:17). Ɲumankɛbaga koo ka di tɔɔw ye ani mɔgɔw ka teli ka ɲumanya kɛ a tigi ye fana. Yezu y’a fɔ ko: ‘Aw be tɔɔw ta suma ni sumanikɛfɛn min ye, u bena aw ta suma n’o le ye.’ (Luka 6:38). O la, a ka nɔgɔ ɲumankɛbaga fɛ ka teriw sɔrɔ ani k’u mara.\nCiden Pol ye Efɛzi kafodenw jija ko u ka “hinɛ ɲɔgɔn na ka koɲuman kɛ ɲɔgɔn ye, ka yafa ɲɔgɔn ma.” (Efɛz. 4:32). Ni kafodenw bɛɛ be hinɛ ɲɔgɔn na, n’u be ɲumanya kɛ ɲɔgɔn ye ani k’a ɲini ka ɲɔgɔn dɛmɛ, o nafa ka bon kosɔbɛ. O kafodenw tɛ kumajuguw fɔ ɲɔgɔn ma, u tɛ ɲɔgɔn tɔgɔjugu fɔ wala ka ɲɔgɔn lɔgɔbɔ. Sanni u ka ɲɔgɔn tɔgɔ tiɲɛ, u b’u seko kɛ ka ɲɔgɔn jija u ka kumaw fɛ (Talenw 12:18). O la, kafodenw barika be bonya Alako ta fan fɛ ani u be baara kɛ Jehova ye ninsɔndiya la.\nTiɲɛn na, ɲumanya be yira kumaw ni kɛwalew lo fɛ. N’an be ɲumanya kɛ tɔɔw ye, an be Jehova lo ladegira, ale min b’an minɛ ni ɲumanya ye ani a b’a tɛgɛ labila k’an sɔn (Efɛz. 5:1). Ka fara o kan, n’an be ɲumanya kɛ, an be kafodenw barika bonya ani o be kɛ sababu ye dɔw be na tiɲɛn sira kan. O la, an k’an seko bɛɛ kɛ walisa mɔgɔw k’a lɔn ko Jehova sagokɛlaw ye ɲumankɛbagaw ye!\n^ dakun 13 Barokun nin be kuma hakili senu deen faan dɔ koo la. Barokun nin ɲɔgɔn nata la, an bena kuma hinɛ koo la.\nA ci dɔ ma A ci dɔ ma Ɲumanya: jogo min be ye an ka kumaw n’an ka kɛwalew fɛ\n“Tiɲɛn san, kana a feere”\n“Ne na i ka tiɲɛ sira taama”\nI jigi la Jehova kan ani to niin na!\nI be tugura jɔn ka miiriya lo kɔ?\nYala i be koow jati i ko Jehova b’u jati cogo min na wa?\nAn be se ka mun lo di Jehova ma?\nTexte Options de téléchargement des publications numériques KƆRƆSILI SANGASO—KALAN Saan 2018, novanburukalo\nA ci dɔ ma A ci dɔ ma KƆRƆSILI SANGASO—KALAN Saan 2018, novanburukalo\nSaan 2018, novanburukalo\nKƆRƆSILI SANGASO—KALAN Saan 2018, novanburukalo


Sam fɔlɔ 23 AKKDC08 - Mɔgɔ dɔ nan'a fɔ Dawuda ye ko - Bible Search\nSam fɔlɔ 22 Sam fɔlɔ 24\nSam fɔlɔ 23\nDawuda be taga Keyila ni Oresa mara la\n1Mɔgɔ dɔ nan'a fɔ Dawuda ye ko filisiw nana Keyilakaw kɛlɛ, ko u b'a la ka sumanw cɛ sumangosikɛnɛw la. 2Dawuda ye Masaba ɲininga ko ale ka kan ka taga wa, ko ale bena se filisi nunu kɔrɔ wa. Masaba y'a jaabi ko a ka taga, ko a bena se u kɔrɔ ka Keyilakaw kisi. 3Nga Dawuda kɔmɔgɔw y'a fɔ a ye ko: «Hali ka an to yan Zude mara la, an be siran. N'an bɔra yan ka taga filisiw kama Keyila, o bena kɛ di?»\n4Dawuda ye Masaba ɲininga tugu, Masaba y'a jaabi ko a ka taga Keyila, ko ale bena filisiw don a bolo. 5O la, Dawuda tagara n'a ka jama ye Keyila ka filisiw kɛlɛ. A y'u ka begɛnw minɛ ka segi n'u ye. A kɛra ten, a ye see sɔrɔ u kan kosɔbɛ, ka Keyilakaw kisi.\n6Ayimelɛki dencɛ Abiyatari tun be bolila ka taga Dawuda fɛ Keyila tuma min na, a tun ye sarakalasebagaw kuntigi ka fani ta a bolo. 7Sayuli y'a mɛn ko Dawuda be Keyila tuma min na, a y'a fɔ ko Ala y'a di ale ma, ko bari a nan'a yɛrɛ datugu dugu kɔnɔ min lamininin lo ni kogo ye, a daaw fana be tugu. 8O la, Sayuli y'a ka kɛlɛdenw bɛɛ wele janko u be taga Keyila, Dawuda n'a kɔmɔgɔw kama. 9Dawuda y'a mɛn ko Sayuli be kojugu le labɛnna ale kama minkɛ, a ko sarakalasebaga Abiyatari ma ko a ka na ni sarakalasebagaw kuntigi ka fani ye. 10O kɔ, a y'a fɔ ko: «Masaba, Isirayɛli ka Ala, ne, i ka baarakɛla y'a mɛn ko Sayuli b'a fɛ ka na Keyila dugu ci ne kosɔn. 11Keyilakaw bena sɔn ka ne di Sayuli ma wa? A bena na tiɲɛ na i n'a fɔ n y'a mɛn cogo min na wa? Masaba, Isirayɛli ka Ala, sabali k'o fɔ i ka baarakɛla ye!» Masaba y'a jaabi ko: «A bena na.» 12Dawuda y'a fɔ tugu ko: «Keyilakaw bena sɔn ka ne ni n kɔmɔgɔw d'a ma wa?» Masaba y'a jaabi ko: «U bena i di.» 13O la, Dawuda wilila n'a kɔmɔgɔw ye ka bɔ Keyila ka taga u be se ka taga yɔrɔ min na. A kɔmɔgɔ nunu tun be se mɔgɔ kɛmɛ wɔɔrɔ ɲɔgɔn ma. Sayuli y'a mɛn ko Dawuda tun bolila ka bɔ Keyila, a y'a ka taama dabila.\n14Barika be yɔrɔ minw na Zifu kongokolon kɔnɔ, Dawuda tagara to o yɔrɔw la kuluyɔrɔ la. O waati bɛɛ la, Sayuli tun b'a la k'a yɔrɔ ɲini, nga Ala ma sɔn k'a d'a ma. 15K'a to Oresa, Zifu kongokolon kɔnɔ, Dawuda y'a ye ko Sayuli b'ale fagayɔrɔ ɲinina.\n16Sayuli dencɛ Zonatan wilila ka taga Dawuda fɛ Oresa, k'a jaa gwɛlɛya ko a k'a jigi la Ala kan. 17A y'a fɔ a ye ko: «I kana siran. Ne facɛ Sayuli bolo tena la i kan. Ele le bena kɛ masacɛ ye Isirayɛlidenw kunna, ne ka tugu i kɔ. Hali ne facɛ Sayuli be o kala ma.» 18- U fila bɛɛ ye layidu ta ɲɔgɔn ye Masaba ɲakɔrɔ. O kɔ, Zonatan kɔsegir'a ka soo, Dawuda tora Oresa.\nSayuli be Dawuda kɔgwɛn\n19- Zifukaw wilila ka ta'a fɔ Sayuli ye Gibeya ko Dawuda dogonin be Oresa, faraw jigijigiyɔrɔjugu la Akila kulu kan, kongokolon worodugu ɲafan fɛ. 20U ko: «Masacɛ, tuma min na i b'a fɛ ka na, i ka na. An ben'a don i bolo.»\n21Sayuli y'a fɔ ko: «Masaba ka barika don aw la, bari aw makarila ne la! 22Aw ye taga, aw ka banba ka ɲiningali kɛ ka ɲa a taayɔrɔ la ani k'a lɔn mɔgɔ min y'a ye fana o yɔrɔ la. A fɔra ne ye ko a ka ceku kosɔbɛ. 23Aw ka banba k'a dogoyɔrɔw bɛɛ lɔn, o kɔ, ka segi ka na ni kuma gwɛnin ye ne fɛ. O tuma na, ne bena taga n'aw ye. N'a be jamana nin kɔnɔ, ne ben'a ɲini Zuda ka fadenyabolow bɛɛ cɛma.»\n24Zifuka nunu wilila ka taga Sayuli ɲa Zifu. O y'a sɔrɔ Dawuda n'a kɔmɔgɔw tun be kɔkɛnɛ na Maŋɔn kongokolon la, Zifu kongokolon worodugu ɲafan na. 25Sayuli tagara n'a kɔmɔgɔw ye Dawuda ɲiniyɔrɔ la. Mɔgɔ dɔ ye Dawuda lasɔmi, Dawuda jigira ka taga farayɔrɔ la ka taga to Maŋɔn kongokolon kɔnɔ. Sayuli y'o mɛn fana, a tugura Dawuda kɔ o yɔrɔ la. 26Sayuli tun be taamana kulu nin faan dɔ la. Dawuda n'a kɔmɔgɔw fana tun be taamana kulu nin faan dɔ la. Dawuda tun be bolila ka bɔ Sayuli ɲafɛ. A tora dɔɔni Sayuli n'a kɔmɔgɔw tun bena Dawuda n'a kɔmɔgɔw lamini janko u k'u minɛ. 27O yɔrɔnin kelen na, ciden dɔ nan'a fɔ Sayuli ye ko a ka banba ka na, ko filisiw donna jamana kɔnɔ. 28O la, Sayuli ye Dawuda gwɛnko dabila ka kɔsegi ka na filisiw kunbɛn. O le y'a to o yɔrɔ nin tɔgɔ lara ko Faranni kabakuru.


Zan 18 AKKDC08 - Yezu y'o kuma nunu fɔ ka ban tuma min - Bible Search\nZan 17 Zan 19\n(Mat 26.47-56; Mar 14.43-50; Luka 22.47-53)\n1Yezu y'o kuma nunu fɔ ka ban tuma min na, a n'a ka kalandenw tagara Sedirɔn kɔɔ kɔfɛ, nankɔ dɔ tun b'o yɔrɔ la, u donna o kɔnɔ. 2Zuda, min tun ben'a janfa, ale tun b'o nankɔ nin yɔrɔ lɔn, bari Yezu n'a ka kalandenw tun be deli ka ɲɔgɔn lajɛn yen tuma caaman. 3Sarakalasebagaw kuntigiw ani *Fariziɲɛw ye Alabatosoba kɔlɔsibaga dɔw ni sɔlidasi dɔw ci. Zuda bilara u ɲa ka taga, fitinɛ ni kala mananinw ani kɛlɛkɛminanw tun b'u fɛ. 4Koo minw tun bena kɛ, Yezu tun b'o bɛɛ lɔn minkɛ, a gwɛrɛla u la k'a fɔ u ye ko: «Aw be jɔn le yɔrɔ ɲinina?» 5U y'a jaabi ko Nazarɛtika Yezu lo. Yezu y'a fɔ u ye ko: «Ne lo.» Zuda, min tun b'a donna mɔgɔjuguw bolo la, ale tun be n'u ye. 6Yezu y'a fɔ u ye tuma min na ko: «Ne lo,» u girinna ka taga kɔfɛ, u bɛɛ benna duguma. 7O kɔ, a y'u ɲininga tugu ko: «Aw be jɔn le yɔrɔ ɲinina?» U y'a jaabi ko Nazarɛtika Yezu. 8Yezu y'a fɔ u ye ko: «Ne y'a fɔ aw ye ko ne lo. N'aw be ne le yɔrɔ ɲinina, aw ye nunu to u ka taga.» 9A y'o fɔ janko a tun ye kuma min fɔ, o ka kɛ. A tun ko: «E tun ye minw bɛɛ di ne ma, ne ye olu bɛɛ mara, o si kunna ma cɛn.» 10Murujan tun be Simɔn Piyɛri fɛ, a y'o bɔ ka sarakalasebagaw kuntigiba ka baaraden kinibolo tulo caron. O baaraden nin tɔgɔ tun ko Malikusi. 11- O la, Yezu y'a fɔ Piyɛri ye ko: «I ka murujan don a foroko la yen. N Faa ye tɔɔrɔ min latigɛ ne ye, ne bena ban o la wa?»\nU be taga ni Yezu ye sarakalasebagaw kuntigiba fɛ\n(Mat 26.57-58; Mar 14.53-54; Luka 22.54)\n12Sɔlidasi nunu n'u kuntigi ani Alabatosoba kɔlɔsibagaw zuwifuw tun ye minw ci, olu ye Yezu minɛ k'a siri. 13U tagara n'a ye Anɛ fɛ, ale tun ye Kayifu birancɛ ye, Kayifu le tun ye sarakalasebagaw kuntigiba ye o saan na. 14- Ale Kayifu le tun y'a fɔ zuwifuw ye ko a ka fisa mɔgɔ kelen ka sa mɔgɔ bɛɛ kosɔn.\n15Simɔn Piyɛri ni kalanden wɛrɛ tun tugura Yezu kɔ. Sarakalasebagaw kuntigiba tun be o kalanden nin lɔn, ale ni Yezu donna sarakalasebagaw kuntigiba ka luu kɔnɔ. 16Nga Piyɛri tora luda la. Sarakalasebagaw kuntigiba tun be kalanden min lɔn, ale kɔsegira ka bɔ ka kuma luda kɔlɔsibaga fɛ, Piyɛri donna. 17Muso min tun be luda kɔlɔsira, ale y'a fɔ Piyɛri ye ko: «E fana te cɛɛ nin ka kalanden dɔ ye fewu?» A y'a jaabi ko: «Ne t'u dɔ ye.» 18Baarakɛlaw ni sɔlidasiw tun ye tasuma mana luu kɔnɔ, bari nɛnɛ tun be yen, u tun b'u yɛrɛ jara. Piyɛri fana tun lɔra u cɛma n'a b'a yɛrɛ jara.\n19Sarakalasebagaw kuntigiba ye Yezu ɲininga a ka kalandenw ka koo la ani a ka kalan la. 20Yezu y'a jaabi ko: «Ne kumana mɔgɔw fɛ kɛnɛ kan, ne ye mɔgɔw kalan kalansow kɔnɔ ani Alabatosoba kɔnɔ, zuwifu bɛɛ be ɲɔgɔn lajɛn yɔrɔ minw na, ne ma foyi fɔ dogo la. 21Mun na i be ne ɲininga o la? Mɔgɔ minw tun ye ne lamɛn i ka olu ɲininga ne ye fɛɛn min fɔ, u b'o lɔn.» 22Yezu ye o kuma fɔ dɔrɔn, sɔlidasicɛ dɔ y'a tulo ci, k'a fɔ a ye ko: «E be sarakalasebagaw kuntigiba le jaabi ten wa?» 23Yezu y'a fɔ o sɔlidasicɛ nin ye ko: «Ni ne ye kumajugu fɔ, i ka ne ka kuma nin juguyayɔrɔ fɔ. N'o tɛ, mun na i be ne bugɔ?» 24Anɛ y'a sirinin to k'a ci sarakalasebagaw kuntigiba Kayifu ma.\n25O y'a sɔrɔ, Simɔn Piyɛri tun b'a yɛrɛ jara tasuma kɔrɔ. Dɔ y'a fɔ a ye ko: «E fana te a ka kalandenw dɔ ye fewu?» Piyɛri ko ale te u dɔ ye. 26Piyɛri tun ye sarakalasebagaw kuntigiba ka baaraden min tulo kelen caron Yezu minɛtuma na, ale balimacɛ dɔ y'a fɔ Piyɛri ye ko: «Ne m'i ye nankɔ kɔnɔ ni Yezu ye wa?» 27Piyɛri y'a fɔ tugu ko ale t'a lɔn. O yɔrɔnin bɛɛ, dondo kasira.\n(Mat 27.1-2,11-14; Mar 15.1-5; Luka 23.1-5)\n28O kɔ, u bɔra ni Yezu ye Kayifu fɛ ka taga n'a ye, lasigiden ka luu kɔnɔ. O y'a sɔrɔ dugu tun gwɛra. U yɛrɛ ma sɔn ka don luu kɔnɔ, janko u kana u yɛrɛ nɔgɔ ka kɛɲɛ ni landa ye, u ka se ka *Hɔrɔnya ɲanagwɛ dumuni dumu.\n29Pilati bɔra ka taga u fɛ k'u ɲininga ko: «Aw be cɛɛ nin jalaki mun le kama?» 30U ye Pilati jaabi ko: «N'a tun te kojugukɛla ye, an tun ten'a minɛ ka na n'a ye e fɛ.» 31O la, Pilati y'a fɔ u ye ko u k'a minɛ ka taga n'a ye k'a kiti u yɛrɛ ma ka kɛɲɛ ni zuwifuw ka sariya ye. U ye Pilati jaabi ko sira ma di u ma ka mɔgɔ faga. 32- Nin bɛɛ kɛra janko Yezu tun y'a ka sayako fɔ cogo min na, o ka kɛ.\n33Pilati donna luu kɔnɔ ka Yezu wele k'a ɲininga ko: «E le ye zuwifuw ka masacɛ ye wa?» 34Yezu y'a jaabi ko: «Nin kuma nin bɔra e yɛrɛ le la wa? Walima i y'o mɛn mɔgɔ dɔw le fɛ?» 35Pilati y'a jaabi tugu ko: «Ne ye zuwifu ye wa? E ka siya n'u ka sarakalasebagaw kuntigiw le nana n'i ye ne fɛ, i ye mun le kɛ?» 36Yezu y'a jaabi ko: «Ne ka masaya te diɲɛ nin ta ye. Ni ne ka masaya tun ye diɲɛ ta ye, ne kɔmɔgɔw tun bena kɛlɛ kɛ ne kosɔn, janko zuwifuw kana ne minɛ, nga ne ka masaya te diɲɛ nin ta ye.» 37Pilati y'a fɔ a ye ko: «E ye masa ye kɛ?» Yezu y'a jaabi ko: «Ele lo b'a fɔra ko ne ye masa ye. Ne wolola o le kama. Kana diɲɛ na janko ka tiɲɛ fɔ. Mɔgɔ o mɔgɔ, min lɔnin be tiɲɛ kan, o tigi be mɛnni kɛ ne fɛ.» 38Pilati y'a fɔ a ye ko: «Mun le ye tiɲɛ ye?»\nPilati y'o kuma fɔ ka ban tuma min na, a kɔsegira ka bɔ zuwifuw fɛ, k'a fɔ u ye ko: «Ne ma jalakiyɔrɔ ye cɛɛ nin na. 39Nga a do kɛra delinako ye aw fɛ ne be to ka mɔgɔ kelen labila aw ye Hɔrɔnya ɲanagwɛ la, aw b'a fɛ ne ka zuwifuw ka masacɛ le labila wa?» 40U tora ka pɛrɛn ko: «Ayi, kana ale bila, nga i ka Barabasi labila.» K'a sɔrɔ Barabasi tun ye benkannikɛla ye.


Bɔk 19 AKKDC08 - Isirayɛlidenw bɔnin kɔ Ezipiti, kalo - Bible Search\nBɔk 18 Bɔk 20\nKoo minw kɛra Sinayi kulu kan\n1Isirayɛlidenw bɔnin kɔ Ezipiti, kalo sabanan dafalon yɛrɛ, u sera kongokolon kɔnɔ Sinayi kulu gɛrɛfɛ. 2U bɔra Erefidimu ka taga sigi Sinayi kongokolon kɔnɔ. U sigira yen kulu nin gɛrɛfɛ. 3Musa yɛlɛla Ala faan fɛ. Masaba y'a wele kulu nin kan k'a fɔ a ye ko: «I ka kan ka fɛɛn min fɔ Yakuba ka somɔgɔw, Isirayɛlidenw ye, o filɛ nin ye. 4Ko: ‹Ne ye min kɛ Ezipitikaw la, aw y'o ye, ne y'aw ta i n'a fɔ sɛgɛn be fɛɛn ta cogo min na ka na n'aw ye n fɛ. 5- - Sisan ni aw ye mɛnni kɛ ne fɛ, ka to bɛɛn na ni ne ye, siyaw bɛɛ cɛma, aw bena to ne taya la. Bari, dugukolo bɛɛ ye ne ta ye, 6- aw bena kɛ ne Masa Ala ka sarakalasebagaw ye, ni siya senuman ye.› I k'o kumaw fɔ Isirayɛlidenw ye.» 7A tagara u ka cɛkɔrɔbaw bɛɛ lajɛn, ka kuma nunu bɛɛ fɔ u ye, i ko Masaba tun y'a fɔ cogo min na. 8Jama bɛɛ lajɛnnin y'a jaabi ko: «Masaba ye min fɔ, an bena o bɛɛ kɛ.» Musa fana segira k'o fɔ Masaba ye.\n9Masaba y'a fɔ Musa ye ko: «Ne bena gwɛrɛ i la sankabafin kɔnɔ, janko jama ka ne kumakan mɛn ne kumatɔ i fɛ, u ka se ka la i la tuma bɛɛ.» O kɔ, Musa ye jama ka kuma lase Masaba ma.\n10Masaba y'a fɔ Musa ye ko: «Taga jama fɛ k'a fɔ u ye ko u k'u yɛrɛ saniya bii ni sini, k'u ka faniw ko. 11Ko u labɛnnin ka sɔrɔ tile sabanan loon, bari ne, Masaba bena jigi o loon na Sinayi kulu kan jama bɛɛ ɲana. 12- I ka daan yira jama na ka kulu nin lamini k'a fɔ u ye ko u k'u yɛrɛ kɔlɔsi, u kana yɛlɛ kulu kan, u kana maga a jukɔrɔla la. Ko ni fɛɛn o fɛɛn magara a la, o bena faga! 13Mɔgɔ bolo tena se a ma, a bena bon ni kabakuru le ye, walima k'a sɔgɔ ni biɲɛ ye. A kɛra begɛn ye, walima mɔgɔ, a ɲanaman kana to. Ni buru fiyɛra tuma min na, o tuma na, u be se ka gwɛrɛ kulu la.»\n14Musa jigira ka bɔ kulu kan ka taga jama yɔrɔ la. A y'a fɔ u ye ko u k'u yɛrɛ saniya. U y'u ka faniw ko. 15O kɔ, a y'a fɔ jama ye ko: «Aw k'aw yɛrɛ labɛn sinikɛnɛ kama. Aw kana gwɛrɛ musow la.»\n16- - Tile sabanan loon sɔgɔmadafɛ, saan pɛrɛnna, ka manamana, sankabafin tun be kulu kunna, buru fiyɛra kosɔbɛ. Jama bɛɛ yɛrɛyɛrɛla u sigiyɔrɔ la. 17Musa bɔra u ka sigiyɔrɔ la ni jama ye ka taga Ala kunbɛn, ka taga lɔ kulu gɛrɛfɛ. 18Sinayi kulu faan bɛɛ kɛra sisi ye, bari Masaba jigira a kan tasuma kɔnɔ. Sisi nin tun be wilila i n'a fɔ dibi ta. Kulu bɛɛ yɛrɛyɛrɛla kosɔbɛ.\n19Buru fiyɛkan tun be boɲana dɔrɔn. Musa tun be kuma, Ala b'a jaabi ni kumakanba ye i n'a fɔ sanpɛrɛn. 20Masaba jigira Sinayi kulu kan ka Musa weele ko a ka yɛlɛ ka na. Musa yɛlɛla yen.\n21Masaba y'a fɔ a ye ko: «Jigi ka taga kangari la jama ye janko u kana girin ka gwɛrɛ ne, Masaba la waasa ka filɛli kɛ. N'o tɛ, caaman bena sa. 22Hali sarakalasebaga minw be gwɛrɛ ne Masaba la, olu fana ka kan k'u yɛrɛ saniya, n'o tɛ, ne bena u faga.» 23Musa y'a fɔ Masaba ye ko: «Jama te se ka yɛlɛ Sinayi kulu kan, bari i yɛrɛ ye kangari la an ye ko ne ka daan bɔ ka kulu lamini, ani k'a yira jama la k'u ma kan ka gwɛrɛ a la.»\n24Masaba y'a fɔ a ye ko: «Jigi ka taga, i ni Arɔn ka yɛlɛ ɲɔgɔn fɛ. Nga sarakalasebagaw ni mɔgɔ tɔw kana girin ko u be yɛlɛ ka na ne Masaba fɛ dɛ, n'o tɛ, ne bena u faga.» 25O la, Musa jigira ka taga jama fɛ k'o koow fɔ u ye.


Kor 2nan 10 AKKDC08 - U b'a fɔ ko ne Pɔli kɛra - Bible Search\nKor 2nan 9 Kor 2nan 11\nKor 2nan 10\nPɔli ka baara\n1U b'a fɔ ko ne Pɔli kɛra mɔgɔmajiginin ye ni ne be aw cɛma, nga ni n te aw cɛma, n ka fari. Ne yɛrɛ le b'aw daali Krista ka makari n'a ka ɲumanya kosɔn, 2ko aw kan'a to ne be fariya aw ma ni n sera aw fɛ tuma min na, bari, mɔgɔ minw b'a miiri ko an be adamadenya baara le kɛra dɔrɔn, ne be se ka fariya olu ma. 3Hali k'an t'o adamadenya la, an te kɛlɛ kɛ adamaden cogo la. 4An ka kɛlɛkɛminanw te adamaden ta ye, Ala ta lo, barika b'u la ka juguw ka fanga cɛn k'u ka miirijuguw cɛn, 5ani yɛrɛboɲala minw be muruti Ala sago ma, ne be olu bɛɛ majigi. An be mɔgɔw ka miiri bɛɛ yɛlɛma k'o sin Krista ma u k'a ka kuma bato. 6N'aw sɔnna ka mɛnni kɛ an fɛ tuma min na, an labɛnnin lo ka murutibagaw bɛɛ jalaki.\n7An be koow filɛ o kɔɔ kan dama. Ni mɔgɔ dɔ lanin b'a la ko ale ye Krista ta ye, o tigi ka kan k'a lɔn fana ko ni ale ye Krista ta ye, an fana ye a taw ye. 8Matigi ye see min d'an ma k'aw dɛmɛ ka taga ɲa, o ma d'an ma aw ka makosa kama. Hali ni ne ye n yɛrɛ boɲa o kosɔn ka tɛmɛ dɔɔni, ne te maloya n'o ye. 9A ma kɛ ko ne b'a fɛ ka siranya bila aw la ni ne ka batakiw ye dɛ, 10bari u b'a fɔra ko ne Pɔli be kuma gwɛlɛmanw n'a farimanw le fɔ n ka batakiw kɔnɔ, nga ko ni ne yɛrɛ le nana, fanga te n ka kuma na ani ko mɔgɔ be se k'o kɔɔ kari. 11Mɔgɔ min b'o kuma ɲɔgɔn fɔ, o tigi k'a faamu fana ko k'an to yɔrɔ wɛrɛ la, an ka kuma be bataki kɔnɔ cogo min na, o cogo la fana n'an b'aw cɛma, an ka kɛwali be ten.\n12An tena an ka koo suma, walima k'o kɛɲɛ ni mɔgɔ dɔ wɛrɛw ta ye, olu minw b'u yɛrɛ koo fɔ. Nalomanw lo, u b'u yɛrɛ ka koo suma ani k'o kɛɲɛ n'u yɛrɛ ye. 13An kɔni, an t'an yɛrɛ boɲa ka tɛmɛ an lɔyɔrɔ kan, nga Ala ye lɔyɔrɔ min d'an ma, min kɛra sababu ye, an sera aw fɛ, an b'an yɛrɛ boɲa ka kɛɲɛ n'o ye. 14An sera aw fɛ ka Krista ka kibaru diman dama fɔ aw ye, an ma tɛmɛ an lɔyɔrɔ kan i n'a fɔ a latigɛra cogo min na. 15An te tɛmɛ an lɔyɔrɔ kan. An t'an yɛrɛ boɲa mɔgɔ wɛrɛ ka baara kosɔn. Nga an b'a fɛ aw ka taga ɲa Krista ka koo la, an ka se ka baara caaman dɔ wɛrɛw kɛ aw cɛma, ka kɛɲɛ ni lɔyɔrɔ ye min dira an ma 16janko an ka se ka taga ɲa ni kibaru diman fɔko ye fɔɔ ka tɛmɛ aw la ka taga yɔrɔ wɛrɛ la. An tena an yɛrɛ boɲa mɔgɔ wɛrɛ ka baara kosɔn. 17- A fɔra ko: «Ni min be wanso, o ka wanso Matigi barika la.» 18A ma kɛ ko mɔgɔ min b'a yɛrɛ koo fɔ, k'o tigi ta le ye tiɲɛ ye, nga mɔgɔ min koo ka di Matigi ye.


MAKABEW FILANAN 8 AKKDC08 - Zuda Makabe n'a tɔɲɔgɔnw - Bible Search\nMAKABEW FILANAN 7 MAKABEW FILANAN 9\nMAKABEW FILANAN 8\nZuda Makabe ka murutiko\n1Zuda Makabe n'a tɔɲɔgɔnw tun be duguw munumunu dogo la k'u balima zuwifuw wele ka na u fɛ, minw tun ma zuwifuw ka landaw dabila. U sera ka mɔgɔ waa wɔɔrɔ (6 000) ɲɔgɔn lajɛn olu la. 2U tun be Matigi dali ko a k'a ka jama dɛmɛ, bari mɔgɔw bɛɛ be olu sigɛnna, ko a ka makari Alabatosoba la, Alaɲasiranbaliw ye min nɔgɔ. 3Ko dugu nin hinɛ ka don a la, u ye min cɛn n'u b'a fɛ k'a ci pepewu, ko u ye mɔgɔ minw faga ni u be kulera, ko a k'u mɔnɛ bɔ. 4Ko u ye denmisɛnw faga gwansan juguya kama, a k'a hakili to o la, ko a k'a dimi bɔ a tɔgɔ cɛnbagaw la. 5Makabe kɛra kɛlɛbolo kunna dɔrɔn, a ye see sɔrɔ. Siya wɛrɛw si tun te ser'a kɔrɔ. Bari Matigi y'a ka dimi yɛlɛma k'a kɛ dususuma ye a ka jama kɔrɔ. 6A tun be bari dugubabaw ni dugudenninw na ka ben u kan, k'u jɛni, ka yɔrɔɲumanw minɛ k'u kɛ a ta ye, k'a jugu caaman gwɛn. 7A tun be to ka kɛlɛ nunu kɛ sufɛ le, o tun b'a dɛmɛ. A tɔgɔ bɔra yɔrɔ bɛɛ a ka jagwɛlɛya kosɔn.\nNikanɔri ni Gɔriziyasi ka kɛlɛ\n(Mak fɔlɔ 3.38—4.27)\n8Filipu y'a ye ko Zuda be barika sɔrɔla dɔɔni dɔɔni, ka see sɔrɔ kɛlɛ caaman na minkɛ, a ye sɛbɛ ci Potoleme ma, min tun ye kɛlɛkuntigi ye Siriba ni Fenisi maraw la, ko u ka na ni dɛmɛ ye masacɛ ka koɲaw la. 9O yɔrɔnin kelen, Potoleme ye Patirokile dencɛ Nikanɔri woloma, min tun ye masacɛ ka mɔgɔsɔbɛ tigitigiw dɔ ye, k'a ci ni kɛlɛden mɔgɔ waa mugan (20 000) ɲɔgɔn ye ka bɔ siyaw bɛɛ la, janko a ka taga zuwifuw bɛɛ faga. A ye kɛlɛkuntigi Gɔriziyasi fara a kan, ale tun be kɛlɛ koɲa lɔn kosɔbɛ.\n10Masacɛ tun ka kan ka bolomafara warigwɛ tɔni bi duuru ni naani di Ɔrɔmukaw ma. Nikanɔri tun y'a laɲini ko ni zuwifu minw minɛna, a b'u feere k'o sara. 11A ye ci bila kɔgɔjida la duguw ma teliya la k'u wele ko u ka na zuwifuw san, olu bena minw minɛ. A y'a daa d'u ma ko a bena mɔgɔ bi kɔnɔntɔn di warigwɛ kilo mugan ni wolonwula la. A tun ma miiri ko Setigi Ala ben'a ɲaa gwan kosɔbɛ o kosɔn.\n12Zuda nan'a mɛn ko Nikanɔri be gwɛrɛla. A y'a fɔ a ka mɔgɔw ye tuma min na ko yanni dɔɔni u juguw ka kɛlɛdenw bena se, 13siranbagatɔw ni minw tun te l'a la kosɔbɛ ko Ala tilennin lo, olu ye boli ta ka taga yɔrɔjan. 14Bololafɛn min tora dɔw fɛ, olu y'o bɛɛ feere, ani ka Matigi dali ko a k'u bɔsi Nikanɔri Alaɲasiranbali nin na, min y'u feere ka ban k'a sɔrɔ kɛlɛ yɛrɛ ma daminɛ fɔlɔ. 15Ko hali n'a t'a fɛ k'u kisi olu yɛrɛ kosɔn, a ka sɔn k'u kisi bɛɛn kosɔn, a ye minw kɛ n'u faaw ye, ani bari a tɔgɔba n'a tɔgɔɲuman le lanin be olu kan. 16Makabe y'a ka mɔgɔw lajɛn, u sera mɔgɔ waa wɔɔrɔ (6 000) ma. A y'u ladi ko u kana siran u juguw ɲa, ko u kana hami Alaɲasiranbali nunu ka caya kosɔn, minw b'u kɛlɛ gwansan. Ko u ka kɛlɛ kɛ ni jagwɛlɛya ye, 17k'u hakili to u juguw ka cɛnnijugu la Alabatosoba kɔnɔ, ani u ye koo min kɛ dugu nin na k'u dɔgɔya, ani u y'u wajibiya cogo min na u ka landaw ka dabila. 18A y'a fɔ tugu ko: «Olu jigi b'u ka kɛlɛkɛminanw n'u ka jagwɛlɛya le kan. Anw kɔni b'an jigi la Setigi Ala le kan, min be se k'an kɛlɛbagaw halaki, ani diɲɛ bɛɛ, ɲatugu n'a yɛlɛ.» 19Ala tun y'u bɛmaw mara waati minw na, a y'o fana lakali u ye, i n'a fɔ Senakeribu ka tile la, mɔgɔ waa kɛmɛ ni bi seegi ni duuru (185 000) sara. 20U tun be Galatikaw kɛlɛra Babilɔni jamana na tuma min na, zuwifu mɔgɔ waa seegi (8 000) dɔrɔn tun be kɛlɛ kɛra, Maseduwanika mɔgɔ waa naani (4 000) farala u kan. Maseduwanikaw tun ye gwɛlɛya sɔrɔ, zuwifu mɔgɔ waa seegi nunu y'u jugu mɔgɔ waa kɛmɛ ni mugan (120 000) halaki bari Sankolotigi y'u dɛmɛ, u ye minan caaman bɔsi u juguw bolo.\n21A y'a ka kɛlɛdenw jaa gwɛlɛya n'o kuma nunu ye ka ban, k'a kɛ u sɔnna saya ma Ala ka sariyaw n'u faso kama tuma min na, a y'u tilan jɛnkulu naani, 22k'a balima Simɔn, ni Yusufu, ani Zonatan bila jɛnkulu nunu kunna, ka fara ale yɛrɛ kan. Jɛnkulu kelen kelen bɛɛ tun ye mɔgɔ waa kelen ni kɛmɛ duuru duuru (1 500) ye. 23A y'a fɔ Ɛsidiriyasi ye ko a ka Ala ka kumad kalan. O kɔ, a ye kumaba fɔ ko «Ala k'an dɛmɛ.» O fɔnin kɔ, ale yɛrɛ bilara kɛlɛbolo fɔlɔ kunna ka taga Nikanɔri kɛlɛ. 24Setigi Ala tun be ni zuwifuw ye, u y'u jugu minw faga, u tun ka ca ni mɔgɔ waa kɔnɔntɔn (9 000) ye. U ye Nikanɔri ka kɛlɛdenw caaman mandimi k'u halaki k'u bɛɛ gwɛn. 25Mɔgɔ minw tun nana janko k'u san k'u kɛ jɔɔnw ye, u ye olu ka wari minɛ, k'u juguw gwɛn fɔɔ yɔrɔjan, nga tile tun banna minkɛ, u kɔsegira u nɔɔ na, 26bari lafiɲɛlon tun bena daminɛ tile bentuma na. O kosɔn, u ma se k'u gwɛn ka taga ɲa, u y'o dabila. 27U y'u juguw ka kɛlɛkɛminanw cɛ tuma min na, ani fɛɛn minw sɔrɔla u suuw kan, k'o ta, u y'a daminɛ ka lafiɲɛlon bato. U ye Matigi fo kosɔbɛ, k'a tanu, bari a tun sɔnna ka makari u la tugu o loon nin na, k'a ka ɲumanya kɛ u ye. 28Lafiɲɛlon tɛmɛnin kɔ, u tun ye fɛɛn minw sɔrɔ u juguw fɛ, u y'o dɔw tilan u juguw tɔɔrɔbagaw cɛ. U ye dɔw di firiyamusow ni falatɔw ma, k'a tɔɔ tilan u ni ɲɔgɔn cɛ, n'u ka denmisɛnw. 29O kɛnin kɔ, u bɛɛ jɛnna ka Matigi dali, k'a ɲini ale Makaritigi fɛ ko a ka bɛn n'a ka baarakɛlaw ye kudayi.\nZuda be se Timote ni Bakidɛsi kɔrɔ\n30Zuda nunu tagara kɛlɛ kɛ ni Timote ni Bakidɛsi ka kɛlɛdenw ye. U ye mɔgɔ minw faga o kɛlɛ yɔrɔw la, o tun ka ca ni mɔgɔ waa mugan (20 000) ye. Kɛlɛdenw ka sigiyɔrɔ minw lamininin be ni kogojanw ye, u ye olu minɛ. U tun ye nafolo caaman min sɔrɔ u juguw fɛ, u y'o tilan fila, kelen kɛra u yɛrɛ ta ye, kelen kɛra tɔɔrɔbagaw, ni falatɔw ani firiyamusow, ani mɔgɔkɔrɔbaw ta ye. 31U y'u juguw ka kɛlɛkɛminanw cɛ ni hakilisigi ye, k'u bila yɔrɔɲumanw na. U ye fɛɛn wɛrɛw fana cɛ ka taga n'o ye Zeruzalɛmu. 32Kɛlɛden minw tun bɛnna ni Timote ye, u y'olu kuntigi faga, o cɛjugu nin tun ye kojugu caaman kɛ zuwifuw la. 33Mɔgɔ minw tun ye Alabatosoba koonw jɛni, u ye olu jɛni u ka sesɔrɔɲanagwɛw kɛwaati la Zeruzalɛmu. Kalisitɛni min tun dogora bondennin dɔ kɔnɔ, u y'o ɲɔgɔn kɛ ale la fana. O la, u y'u ka kojugu sara sɔrɔ min bɛnna u ka kɛwali ma.\nNikanɔri ka boli\n34Nikanɔri, mɔgɔjugu dafanin, min tun nana ni jagokɛla mɔgɔ waa kelen ye janko ka zuwifuw feere, 35a tun be mɔgɔ minw dɔgɔya kosɔbɛ, olu ser'a kɔrɔ Matigi ka dɛmɛ barika la. A y'a ka kɛlɛkɛfani ɲanaman bɔ a kaan na ka boli ka forow cɛtigɛ i n'a fɔ jɔɔn bolibagatɔ. Bɛɛ y'a to, a tagar'a kelen ka taga se Antiyɔsi. A ka kɛlɛdenw tun halakira ka ban, ale kɔni kunna diyara kosɔbɛ. 36Ale min tun y'a daa di Ɔrɔmukaw ma ko a bena Zeruzalɛmukaw minɛ k'u feere, k'u sɔngɔ kɛ k'a ka juru sara, ale lo y'a fɔ ko mɔgɔ si te se zuwifuw kɔrɔ, ko marabaga b'u la, bari u b'a ka sariyaw bato a tun ye minw d'u ma.